text: ქართული ენა — ქართველურ ენათა ოჯახის ენა. ქართველების მშობლიური ენა, საქართველოს სახელმწიფო ენა (აფხაზეთის ავტონომიურ რესპუბლიკაში, მასთან ერთად სახელმწიფო ენად აღიარებულია აფხაზური ენა). ქართულ ენაზე 5 მილიონზე მეტი ადამიანი ლაპარაკობს. ქართული ენა მსოფლიო ენების კლასიფიკაციაში ქართული ენა ქართველურ ენათა ოჯახს მიეკუთვნება. მეცნიერები ამავე ჯგუფს აკუთვნებენ ქართულის მონათესავე მეგრულ, ლაზურსა და სვანურ ენებს, რომლებსაც შენარჩუნებული აქვთ არქაული ქართული ენის ნიშნები. მათი ზედმიწევნით შესწავლა შესაძლებელს ხდის ქართული ენის განვითარების კანონზომიერებათა დადგენასა და საერთოდ, — ქართული ენის ისტორიის შესწავლას. მეცნიერთა ერთ ნაწილს მიაჩნია, რომ იბერიულ-კავკასიურ ენათა ოჯახში ერთ-ერთ ჯგუფს ქმნის ერთიანი ქართველური (ქართული) სამწიგნობრო ენა (ზანური, სვანური, მესხური, ჰერული... დიალექტური ჯგუფების ჩათვლით). ქართული ენის გავრცელების არეალი თეიმურაზ ბატონიშვილის აზრით ქართული ენა კავკასიაში თავიდანვე წარმოადგენდა მთავარ ენას. ქართული ენის გავრცელების არეალი ისტორიულად იცვლებოდა. გვიანი შუა საუკუნეების დროს მისი არეალი შემცირდა, რაც უშუალოდ დაკავშირებულია ისტორიულ ქართულ ტერიტორიებზე ქართველთა დეეთნიზაციასთან. ასეთ ტერიტორიებს შორისაა ჰერეთი და ჭოროხის აუზი. ისტორია ქართული ენის წარმოშობის თეორიები ქართული ენის წარმოშობის პრობლემით დაინტერესებული იყვნენ ევროპელი მეცნიერები ჯერ კიდევ XVII-XVIII საუკუნეებში. ადრე კაცობრიობის ენების ფუძეენად აღიარებული იყო ძველებრაული, თუმცა აზიის ენებისადმი ინტერესი მაღალი იყო, რადგან მათში ხედავდნენ ენის განვითარების უფრო ძველ საფეხურებს. მალე უარყვეს ძველებრაული ენისგან მსოფლიო ენების წარმომავლობის იდეა და ამოტივტივდა გეოგრაფიული პრინციპი ენათა კლასიფიკაციაში. მაგალითად ადელუნგმა ქართული ენა აზიის ენათა ჯგუფს მიაკუთვნა. რამდენიმე ავტორი ძველი კოლხეთის ენას, როგორც უძველეს ქართულ ენას, გენეტიკურად უკავშირებდა ეგვიპტურ ენას. ეს თეორია დაფუძნებული იყო ანტიკურ ხანაში შემუშავებულ თვალსაზრისზე კოლხებისა და ეგვიპტელების ნათესაობის შესახებ. ჰეროდოტე, მაგალითად, ამბობდა, ორივე ხალხის ცხოვრების წესები და ენა ერთნაირიაო. ბერძენი ისტორიკოსის ეს შეხედულება უნდა გავიგოთ, როგორც შედეგი მისი საერთო - ეგვიპტოფილური კონცეფციისა. რაკი კოლხები ითვლებიან დღევანდელი ქართველების წინაპრად, ამიტომ ქართული ენა, როგორც გაგრძელება ძველი კოლხური ენისა, დაკავშირებული იყო ეგვიპტურთან. ცნობილი აღმოსავლეთმცოდნე ბაიერი ძველ ქართულ შრიფტს ადარებდა ეგვიპტურ დამწერლობას და მათ შორის საერთო მოხაზულობასაც პოულობდა. თუმცა, გერმანელ ფილოსოფოს ლაიბნიცისთვის ეს მსგავსება ეჭვს იწვევდა. ქართულ ენას უკავშირებდნენ მკვდარ ენებს (ხურიტული, ხეთური, შუმერული). იყო მცდელობა ქართული ენის ინდოევროპულ და ურალურ-ალთაურ (თურქულ) ენებთან დაკავშირებისა. მიმდევრები ჰყავს ბასკური და ქართული ენების მონათესავეობას. ივანე ჯავახიშვილმა და არნოლდ ჩიქობავამ საფუძველი ჩაუყარეს იბერიულ-კავკასიურ ენათა ოჯახის თეორიას, რომლის მიხედვით ქართული ენა ამ ოჯახის ქართველურ (იბერიულ) ჯგუფს მიეკუთვნება, მაგრამ XXI საუკუნის ლიტერატურაში ქართულ ენას კავკასიურ ენათა ჯგუფთან აღარ აერთიანებენ. ბევრი მეცნიერისთვის ქართული განცალკევებით დგას. ქართველურ ენათა ჯგუფში ქართულთან ერთად შეჰყავთ სვანური და ზანური (მეგრულ-ჭანური). სხვადასხვა შეხედულება არსებობს საერთოქართველური ენის შესახებ. ზოგიერთი მოსაზრებით ის უკვე მოქმედებდა ძვ. წ. V-IV ათასწლეულებში, სხვები კი ასეთ დროდ ძვ. წ. II-I ათასწლეულებს ასახელებენ. საკამათოა ქართველური ენიდან ქართული, სვანური და ზანური ენების გამოყოფის საკითხი. ზოგიერთი შეხედულებით სვანურის გამოყოფა ძვ. წ. II ათასწლეულით თარიღდება, ზანურისა კი ძვ. წ. I ათასწლეულის დასაწყისით. არსებობს მოსაზრება სვანური ენის ძვ. წ. X საუკუნეში გამოყოფის შესახებ, ხოლო ზანურის გამოყოფის პერიოდად ძველი და ახალი წელთაღრიცხვების მიჯნა მიაჩნიათ. უკანასკნელ დროს გამოითქვა მოსაზრება, რომ საერთოქართველური ენის დაშლა წელთაღრიცხვათა მიჯნაზე მოხდა. ქართული ენის განვითარების საფეხურები ქართული ენის განვითარებაში გამოიყოფა ძველი და ახალი ქართული. ძველი ქართული ენა არქაული ხანიდან მეთერთმეტე საუკუნის დამლევამდე არსებობს და ამ ხნის მანძილზე იგი არაერთფეროვანია, მასში განარჩევენ ხანმეტობასა და ჰაემეტობას. ისინი მთელი რიგი თავისებურებით ხასიათდება ლექსიკური, მორფოლოგიური, ფონეტიკური თვალსაზრისით; მიუხედავად ამისა, ძველი ქართული ენა მკვეთრად ჩამოყალიბებული ნორმების სისტემაა. ძველი ქართულის უძველეს ძეგლებად ითვლება დავათის სტელაზე აღმოჩენილი ასომთავრული წარწერა (ახ. წ. IV საუკუნე), იუდას უდაბნოს წარწერები (430) და წარწერები ბოლნისის სიონზე, რომელიც V საუკუნის ბოლო მეოთხედისა. პირველი თარიღიანი ხელნაწერია „სინური მრავალთავი“ (864), თარიღიან ოთხთავთა შორის ყველაზე ძველია ადიშის ოთხთავი (897), რომელიც დღეს მესტიის მუზეუმშია დაცული. V საუკუნიდან იქმნება ქართული ორიგინალური ლიტერატურა. პირველი ლიტერატურული ძეგლი იაკობ ხუცესის „შუშანიკის წამებაა“. ახალი ქართული სალიტერატურო ენა ჩამოყალიბებას იწყებს მეთორმეტე საუკუნეში. გავრცელებული იყო მოსაზრება, რომ მას საფუძვლად აღმოსავლეთ საქართველოს ბარის კილოები — ქართლური და კახური დაედო. არის მოსაზრება, რომ ქართული ენის საფუძველი გახდა ზედიალექტური კოინე — დედაქალაქის (მცხეთის) მეტყველება. XI-XII საუკუნეებში ქართული ენა იმდენად განვითარებული იყო, რომ ფილოსოფიურ თხზულებათა ქართულად თარგმნა და ინტერპრეტაცია დაუბრკოლებლად ხდებოდა (ეფრემ მცირე, იოანე პეტრიწი). ახალ ქართულ ენაზე შეიქმნა XII საუკუნის საერო ლიტერატურა (ვეფხისტყაოსანი, მეხოტბეთა პოეზია, საისტორიო ორიგინალური ნაწარმოებები, ნათარგმნი პოეზია). XVIII საუკუნეში ახალი ქართული ენის ჩამოყალიბების პროცესი დასრულებულია (დავით გურამიშვილი, სულხან-საბა ორბელიანი). XVIII საუკუნის 60-იანი წლებიდან შეწყდა ქართული ენის ბუნებრივი განვითარების ხაზი, რაც დაკავშირებულია ანტონ I-ის მოღვაწეობასთან. ერთი საუკუნის შემდეგ, XIX საუკუნის მეორე ნახევარში ქართული ენის განვითარების ჩვეულებრივ ჩარჩოებში მოქცევასა და თანამედროვე ქართული სალიტერატურო ენის ნორმების დადგენაში ფასდაუდებელია ილია ჭავჭავაძის, აკაკი წერეთლის, იაკობ გოგებაშვილის, სილოვან ხუნდაძისა და სხვა სახელოვან მოღვაწეთა დამსახურება. 1978 წლის 14 აპრილი 1978 წელს საბჭოთა კავშირის ხელისუფლებამ გადაწყვიტა მოკავშირე რესპუბლიკებში ადგილობრივი ენებისთვის სახელმწიფო ენის სტატუსის ჩამორთმევა. სსრკ-ის სახელმწიფო ენად რჩებოდა მხოლოდ რუსული ენა. ამ განზრახვის შესრულებას წინ აღუდგა მთელი საქართველოს მოსახლეობა. თბილისში მოეწყო მასობრივი გამოსვლები და მსვლელობა თსუ-დან უმაღლესი საბჭოს შენობისაკენ. ვითარება ხელისუფლებისათვის უმართავი ხდებოდა, საქართველოს სსრ-ის კომუნისტური პარტიის იმჟამინდელი პირველი მდივანი, ედუარდ შევარდნაძე ხალხთან გამოვიდა უმაღლესი საბჭოს შენობის წინ ვითარების განსამუხტად და მათ დასაშოშმინებლად. საბჭოთა კავშირის ხელისუფლებამ გააცნობიერა, რომ მხოლოდ ორი გამოსავალი იყო — სისხლისღვრა ან დათმობა და მოსკოვი იძულებული შეიქმნა დაეთმო. ამ მოვლენების გამო 14 აპრილი არაოფიციალურად დედაენის დღედ გამოცხადდა. მსგავსი მოვლენები მოხდა 1978 წლის 25 მაისს ბათუმშიც, როდესაც უნდა დაემტკიცებინათ აჭარის ასსრ-ის კონსტიტუცია, რომლიდანაც ასევე „გამქრალი იყო მუხლი ქართული ენის შესახებ.“ თანამედროვე სალიტერატურო ქართული ენისთვის დამახასიათებელია ყველა ფუნქცია, რაც პოლივალენტოვან სამწერლო ენას შეიძლება ჰქონდეს. ამ ენაზე შექმნილია მდიდარი მხარტვრული, ორიგინალური, თარგმნითი, სამეცნიერო და პოლიტიკური ლიტერატურა. ქართულ ენაზე შედგენილია მრავალი ლექსიკონი როგორც ორენოვანი (თარგმნითი), ასევე ტერმინოლოგიურ-განმარტებითი. ქართული ენა მსოფლიოში ერთ-ერთ უმდიდრეს ენად მიიჩნევა, მისი ლექსიკის ზრდა განუწტყვეტლივ მიმდინარეობს. დიდი ქართული ლექსიკონის შესადგენად შექმნილია სადოკუმენტაციო ფონდი, რომლის საცავში 1982 წელს 3 მილიონზე მეტი ბარათი (ლექსიკური ერთეული) ინახებოდა. სალიტერატურო ენის ნორმათა ჩამოყალიბების ისტორიიდან მთავრულები ქართულში ზოგიერთ უცხო ენაში (რუსული, ინგლისური, სომხური...) წინადადების პირველი წევრი და კერძო სახელები მთავრულით იწერება. XIX საუკუნეში იყო შემოთავაზება ამ წესის შემოღებისა ქართული ენისთვისაც. დიმიტრი ყიფიანი ამბობდა: მთავრულებს განსაკუთრებით იცავდა სილოვან ხუნდაძე. „სალიტერატურო ქართულში“ მან ჩამოაყალიბა თავისი აზრი. იგი ამბობს, რომ მხედრულში მთავრულებად გამოყენებული იყო ხუცური. ძველად ხშირად წითლური იხმარებოდა, ე.ი. წითელი მელნით ან კინოვარით წერდნენ ხოლმე სათაურებს და „რომელიმე ტექსტის ინიციალებს“. მთავრულები ძალიან უადვილებს მკითხველს კითხვას. მათი შემოღება პრაქტიკული თვალსაზრისით გამართლებულიაო. ჰაე და სანი ზმნაში ჰ და ს პრეფიქსები ყოველთვის დაუსრულებელ დავას იწვევდა. ზოგიერთი გრამატიკოსი ამ ნიშნებს ზმნაში ზედმეტად მიიჩნევდა, ზოგიერთი ხელშეუხებლად მიიჩნევდა. საინტერესოა ის, რომ როდესაც მსჯელობდნენ ჰ და ს ნიშნების თაობაზე, ყურადღებას არ აქცევდნენ მათი გამოყენების მორფოლოგიურ წესს, — საკითხი განიხილებოდა მხოლოდ და მხოლოდ ფონეტიკის თვალსაზრისით და გამოდიოდა, რომ ან ყველა ზმნასთან უნდა ეხმარათ ნიშნები, ან არც ერთთან. გრამატიკა თანამედროვე ქართულ ენაში არის შვიდი ბრუნვა, მრავალპირიანი უღლება. ლექსიკა ისევე, როგორც ყველა სხვა ენა, ქართული ენაც საუკუნეების განმავლობაში განიცდიდა სხვა ენების გავლენას. ქართულ ენაში მნიშვნელოვანი რაოდენობითაა სპარსული, არაბული, თურქული, რუსული ენებიდან შესული სიტყვები. ქართული მწერლობა ამდიდრებდა ენას დიალექტური ლექსიკური ერთეულებითაც. კილოები სამეცნიერო ლიტერატურაში წინააღმდეგობრივია საკუთრივ ქართული (სალიტერატურო) ენის დიალექტებად მიჩნეულ ერთეულთა კლასიფიკაცია; კერძოდ: გასული საუკუნის სამეცნიერო ლიტერატურაში ამ კილოთა დაჯგუფების რამდენიმე ვარიანტი არსებობს. კლასიფიკაციებს საფუძვლად უდევს გეოგრაფიული, ეთნოგრაფიული და სხვა პრინციპები. აკაკი შანიძე გამოყოფს ექვს დიალექტურ ჯგუფს: 1. ფხოური: ხევსურული, მოხეური, თუშური (მათ შემონახული აქვთ მრავალი არქაული მოვლენა); 2. მთიულურ-ფშაური (ორივეს ბევრი საერთო აქვს ფხოურ დიალექტებთან — მოხეურთან, ფშაურთან, ხევსურულთან); 3.ქართლურ-კახური (ორივე ახლოს არის სალიტერატურო ქართულთან); 4. დასავლური ჯგუფი: იმერული (ზემო-, შუა- და ქვემოიმერული), გურული და რაჭული; 5. სამხრეთ-დასავლური ჯგუფი: აჭარული და იმერხეული; 6. ინგილოური. შოთა ძიძიგური ასახელებს 5 დიალექტურ ჯგუფს: 1. ინგილოური, ფერეიდნული; 2. თუშური, ფშაური, ხევსურული, მთიულური, მთარაჭული; 3. კახური, ქართლური, მესხური; 4. ზემოიმერული, ქვემორაჭული, ქვემოიმერული; 5. გურული, აჭარული, იმერხეული. არნოლდ ჩიქობავა ქართულ ცოცხალ მეტყველებას მთისა და ბარის მეტყველებებად ყოფს; მთის კილოებია: ხევსურული, თუშური, ფშაური, მთიულური (გუდამაყრული), მოხეური, რაჭული. მთისა და ნაწილობრივ ბარის კილოებს უკავშირდება მოზდოკისა და ყიზლარის ქართველთა მეტყველება; ბარის კილოებია: ქართლური (მესხურ-ჯავახურით), კახური (ქიზიყურით, ინგილოურითა და ფერეიდნულით), იმერული (ლეჩხუმურითურთ), გურული, აჭარული, იმერხეული. გივი ნებიერიძე ხმოვანთკომპლექსთა ცვლილების ხასიათის მიხედვით 6 დიალექტურ ჯგუფს გამოყოფს: 1. გლოლური, მთარაჭული; 2. ქართლური, კახური, ქიზიყური, თიანური, ზ. აჭარული; 3. ხევსურული, მოხეური, მთიულურ-გუდამაყრული, ფშაური, ინგილოური, ფერეიდნული; 4. ზემო და შუაიმერული, ლეჩხუმური, ქვემორაჭული და იმერხეული; 5. ქვემო იმერული და თუშური; 6. გურული და აჭარული. ბესარიონ ჯორბენაძის მიერ ქართული ენის კილოები დაყოფილია აღმოსავლეთ საქართველოსა და დასავლეთ საქართველოს კილოებად. აღმოსავლეთ საქართველოს დიალექტებში სამი ქვეჯგუფი გამოიყოფა: ა) მთის დიალექტები: ხევსურული, ფშაური, თუშური, მოხეური, მთიულურ-გუდამაყრული, ბ) ბარის დიალექტები: ქართლური, კახური, ინგილოური, ფერეიდნული, გ) სამხრეთ-დასავლური დიალექტი — მესხურ-ჯავახური; დასავლეთ საქართველოს კილოები სამ ზონად იყოფა: ა) ზემო ზონის დიალექტი — რაჭული, ბ) შუა ზონის დიალექტები — იმერული და ლეჩხუმური, გ) ქვემო ზონის დიალექტები — გურული და აჭარული. ტარიელ ფუტკარაძე თვლის, რომ სამწიგნობრო ქართულსა და კილოებს შორის სხვაობა მატულობს დედაქალაქთან (სასულიერო-კულტურულ და მმართველობით ცენტრთან) კილოს დაშორების პროპორციულად. სამწიგნობრო ქართულის გავლენის კლების შესაბამისად, ქართველთა თანამედროვე საშინაო-სამეტყველო ერთეულებს იგი ჰყოფს ცენტრალურ, განაპირა და საქართველოს ისტორიული ტერიტორიის გარეთ არსებულ დიალექტებად; ცენტრალური კილოები: ქართლური, კახური, ქიზიყური, იმერული, ლეჩხუმური, გურული. განაპირა კილოები: მესხური კილოები: აჭარული, ლივანური, მაჭახლური, იმერხეული, ტაოური, სამცხური, ჯავახური; ჰერული კილოები: კაკური, ალიაბათური; ფხოვური კილოები: ჩაღმათუშური, ფშაური, ხევსურული, მოხევური, მთიულურ-გუდამაყრული; აქვე „ასოცირებულ“ დიალექტად განიხილავს წოვათუშურსაც, რომელიც შეიცავს როგორც ჩეჩნურ-ინგუშურის, ასევე ქართულის მსგავს ფენებს; რაჭული კოლები: ბარისრაჭული, მთარაჭული; სვანური კილოები: ლაშხური, ლენტეხური, ჩოლურული, ბალსქვემოური, ბალსზემოური; ზანური კილოები: მეგრული, ლაზური (ხოფური, ვიწურ-არქაბული, ათინური). ქართულ ენას გააჩნია გარდამავალი, ანუ ნარევი დიალექტები, მაგ. სურამის ქედის მიმდებარე სოფლებში ქართლურ და ზემოიმერულ კილოთა ნარევი მეტყველებაა გავრცელებული, იგივე შეიძლება ითქვას ცხენიწყლის ხეობაში ქვემოიერულ და ლეჩხუმურ დიალექტებზე. იმერულისა და ქართლურის ნარევია ბორჯომის ხეობის მცხოვრებთა მეტყველება საქართველოს ისტორიული ტერიტორიის გარეთ არსებული ქართველთა კილოები: ფერეიდნული, „ჩვენებურების ქართული“ (ბურსა-ინეგოლში, ადაფაზარ-იზმითში, გონენსა და კაიზერში გადასახლებულ ქართველ მუჰაჯირთა მეტყველება) და ყიზლარ-მოზდოკურ-პლასტუნკური ქართული. ქართული დამწერლობა ქართულ ენას აქვს თვითმყოფადი ანბანი (მხედრული), რომელიც არის ნუსხურის განვითარების შედეგი, ხოლო ნუსხური კი, თავის მხრივ, მიღებულია ასომთავრულისაგან (იგივე მრგლოვანი). თანამედროვე მხედრული შეიცავს 33 ასოს, რაც სრულყოფილად ასახავს თანამედროვე ქართული ენის ბგერით (ქართული ენაში 28 თანხმოვანი და 5 ხმოვანია) შედგენილობას. ქართულ ენაში როგორც იწერება, ისე იკითხება, მას დიფთონგები არ აქვს. ციტატები იხილეთ აგრეთვე ქართული ზმნის პარადიგმა ქართული დამწერლობა ქართველური ენები პროტო-ქართველური ენა სვანური ენა ზანური ენა ლიტერატურა ქართული ენა (ენციკლოპედია) გვ. 509. 2008 წ. თოფჩიშვილი რ. „საქართველოს ეთნოგრაფია/ეთნოლოგია“ გვ. 90-95 — თბილისი, „უნივერსალი“ 2010 ISBN 578-9941-12-882-0 რესურსები ინტერნეტში ლექსიკის სესხების ერთი თავისებურების შესახებ თურქეთის ეთნიკურ ქართველთა მეტყველებაში მიხეილ ქურდიანი „ქართული ენა და დამწერლობა“. თბილისი, საქართველო, 2008. ეძღვნება უწმინდესისა და უნეტარესის, სრულიად საქართველოს კათოლიკოს-პატრიარქის, ილია II-ის აღსაყდრებიდან 30 და დაბადებიდან 75 წლისთავს. ქართული ენა - მსოფლიოს უძველესი ენა ენა ჩვენი ქართული ,,ქართული ენა მსოფლიოს მერვე საოცრებაა...'' ქართული ენა. ლადო ასათიანი ქართული ენის გრამატიკის ელექტრონული სახელმძღვანელო ქართული ენა ქართული ენის საიდუმლოებები საქართველოს ხერხემალი » 3. ქართული ენა სქოლიო ენები ოცობითი თვლის სიტემით


source: fineweb

text: მანჰეტენის ხიდი მანჰეტენის ხიდი - დაკიდული ხიდია ისტ-რივერზე ნიუ-იორკში და აერთებს ქვემო მანჰეტენს ბრუკლინთან. ხიდი 1909 წლის 31 დეკემბერს გაიხსნა. დაპროექტებული და აგებულია პოლონელი ხიდების ინჟინრის რალფ მოდჯესკის მიერ. საკიდი კაბელების დიზიანი ლეონ მოისეევს ეკუთვნის. ხიდს ოთხი სამანქანო ზოლი აქვს ზედა ნაწილში (ორ გზად გაყოფილი), ხოლო ქვედა ნაწილში კი სამი სამანაქანო ზოლი, 4 მეტროს ხაზი, თითო საცალფეხო და საველოსიპედო ზოლები. ზედა ნაწილი ორ-მიმართულებიანია, ქვემო ნაწილი კი ერთ-მიმართულებიანია პიკის საათებში, ხოლო სხვა დროს კი ორ-მიმართულებიანი, დატვირთვის მიხედვით. - სიგრძე 1.470 ფუტი (448 მ) - საყრდენ სვეტებს შორის მანძილი 2.920 ფუტი (890 მ) - სრული სიგრძე 6.855 ფუტი (2.089 მ)


text: როგორ გავიზარდოთ თმები სწრაფად (ხალხური მეთოდები) გრძელი თმები ყოველთვის მოდური და ლამაზია. არსებობს თმის დაგრძელების არაერთი საშუალება, რომლებიც არც თუ ისე იაფი ჯდება და მაინც არ იძლევა ბუნებრივობის იერსახეს, ამიტომ გთავაზობთ იმ საშუალებებს, რომელთა გამოყენებითაც თმები ბუნებრივად გახდება უფრო გრძელი და ჯანმრთელი. საჭირო მასალები/ხელსაწყოები: - ხახვი - მარილი - თაფლი - არაყი ან კონიაკი - მაწონი - ბირკავას ზეთი - ჭინჭარი - ვირისტერფა - ოროვანდი - ბეგქონდარა - ტირიფის ქერქი საფეხურები - 1 დასუსტებული თმები ძალიან ნელა იზრდება , ამიტომაც პირველ რიგში, საჭიროა მათი გაძლიერება. ამ საქმეში შეუცვლელია ხახვი. ხახვის შემცველობაში შედის იგივე ნივთიერებები, რაც გვხვდება თმის მიკროელემენტებში, კონკრეტულად - გოგირდი და ფოსფორი. ამის წყალობით, ხახვის წვენი ეხმარება თმის სტრუქტურის აღდგენაში, ხელს უშლის მათ ცვენასა და ქერტლის წარმოქმნას. - 2 თმების მასტიმულირებელი ნიღაბის მოსამზადებლად საჭიროა, 1 სუფრის კოვზი ხახვის წვენი გავურიოთ 2 სუფრის კოვზ არაყს და დავუმატოთ 3 სუფრის კოვზი ბირკავას ზეთი. მიღებული ნაზავი წაისვით თმის ძირებზე და დაელოდეთ 40 წუთი. ეფექტის გასაძლიერებლად სასურველია თმის პირსახოცით შეხვევა. თმების გამოკვება ამ ხერხით საჭიროა კვირაში 2 ჯერ. უკვე ორი პროცედურის შემდეგ შეამჩნევთ დადებით ცვლილებებს - თმები გახდება ელასტიური, ბრწყინვალე და შეწყვეტენ ცვენას. - 3 კიდევ ერთი მოქმედი რეცეპტი - შეურიეთ ხახვის წვენი მაწონს თქვენთვის სასურველი პროპორციით და მიღებული ნარევი წაისვით თმებზე დაბანამდე 30 წუთით ადრე. ეს არა მარტო გაზრდის თმების ზრდის სისწრაფეს, არამედ დაგეხმარებათ ქერტლის მოშორებისგან. - 4 ფაფასავით დანაწევრებული ხახვი გაახვიეთ რამდენჯერმე ფენიან მარლაში და წვენი შეიზილეთ თავის კანზე. ეს მართი, მაგრამ ძალიან კარგი მეთოდია მთების ზრდის ასასწრაფებლად. - 5 რაც არ უნდა უცნაური იყოს, ერთ-ერთი ყველაზე ეფექტური საშუალება თმების ზრდის ასასწრაფერბლად არის - სუფრის მარილი. თუ შეიზელთ მას თმის ძირებში ღამით, მაშინ გარკვეული დროის შემდეგ თმები გახდება ბრწყინვალე, გამოცოცხლებული და დაიწყებს სწრაფად ზრდას. - 6 ხახვის, მარილისა და თაფლის ნაზავისგან დამზადებული ნიღაბი ძალიან კარგად აძლიერებს თმას. მის მოსამზადებლად საჭიროა 100 გრამი გატარებული ხახვი, 1 სუფრის კოვზი თაფლი და მარილი. ეს ყველაფერი აურიეთ იმდენს ხანს, სანამ ერთი მასა არ გახდება და დატოვეთ 2-3 საათით, შემდეგ კი შეიზილეთ თავის კანზე. - 7 დამატებით საკვებს თმებისათვის წარმოადგენენ მცენარეები. თუ თმებს დაიბანთ მცენარეული ნახარშებით, მაშინ მათი მდგომარეობა საგრძნობლად გაუმჯობესდება. ჭინჭრის ფოთლები და ვირისტერფა, გვირილა და ოროვანდის ფესვები, ბეგქონდარა და ტირიფის ქერქი - შესანიშნავად შეესაბამება ამ მიზანს. - 8 მხოლოდ რეგულარულ მოვლას შეუძლია თმების ზრდის გაძლიერება, მათი სილამაზისა და სიძლიერის შენარჩუნება.


text: საქართველოსა (როგორც სახელმწიფოსა და ეკლესიის) და რომს შორის ურთიერთობა, უფრო სწორად, ქართველ მეფეთა სწრაფვა რომისკენ, რამდენიმე მოტივით იყო განპირობებული: ა) კონფესიურით, ბ) პოლიტიკურით, გ) კულტურულით. სამივე ეს მოტივი, ჩანს, ძალაში იყო ოთხსაწლოვანი ურთიერთობის მთელს მანძილზე. კონკრეტული ისტორიული ვითარება განსაზღვრავდა იმას, თუ ამ ოთხიდან რომელი წამოიწევდა წინ, რომელი გახდებოდა პრიორიტეტული. I. როგორც ჩანს, 1054 წლის განხეთქილებას საქართველოს ეკლესია კარგა ხნის მანძილზე რომისა და კონსტანტინოპოლის ეპისკოპოსთა კერძო საქმედ გაიაზრებდა, და ურთიერთ ანათემები მას არც კი უნდა შეხებოდა (იხ. აქვე, ლელა პატარიძის სტატია „1054 წლის განხეთქილება და საქართველო“). რომის ეკლესია ისევ რჩებოდა საქართველოს პოლიტიკური და კულტურული ცხოვრების წარმმართველების თვალში ავტორიტეტად და გარკვეული ხანიდან (XIII ს-დან) პოლიტიკური თუ კულტურული ორიენტაციის ერთერთ მნიშვნელოვან საყრდენად იყო წარმოდგენილი. რუსუდან დედოფალი (1222-1245) სრულიად არაორაზროვნად აღიარებს რომის პაპის ავტორიტეტს ჰონორიუს III-სადმი მიწერილ წერილში. „უწმიდესო პაპო, მამაო და ყველა ქრისტიანის მეუფევ, პეტრეს ტახტის მპყრობელო, საქართველოს თავმდაბალი დედოფალი რუსუდანი, ერთგული მსახური და შენი ასული ფერხთა წინაშე შენთა თავსა ვხრი და მოგესალმები“. ასე იწყებს იგი თავის წერილს და ამ სიტყვებით „შენს წმიდა ლოცვებში მოგვიხსენე“ ავედრებს თავს (ი. ტაბაღუა, საქართველო ევროპის არქივებსა და წიგნსაცავებში, თბ. 1984, გვ. 176-7). მართალია, ეს წერილი საქართველოსათვის მძიმე პირობებში იწერებოდა, მაინც უნდა ვიფიქროთ, რომ საქართველოს მეფის დამოუკიდებელი პოზიცია რომის პაპის მიმართ მხოლოდ შეჭირვებული მდგომარეობით არ უნდა ყოფილიყო განპირობებული. შეიძლება ვივარაუდოთ, რომ ის ენა, რომლითაც დაწერილია წერილი, ძველი, სქიზმამდელი ტრადიციის გაგრძელებაა ახალ ვითარებაში, უნდა ვიფიქროთ, ურჯულოთა გარემოცვაში მყოფი ქვეყნისთვის ერთადერთი მფარველი და ქრისტიანობის გადარჩენის გარანტი რომის ეკლესია იყო, რამდენადაც ამ ხანებში (XII ს.-ის 20-იანი წლები) კონსტანტინოპოლი ლათინებს ეპყრათ, ბიზანტიის სახელოვანი იმპერია ნიკეის ბერძნულ „იმპერიამდე“ იყო დაკნინებული და თითქოს აღორძინების იმედიც არ იყო. შემდგომი დროის ქართველი მეფეები, დიდებულები და, რაც მთავარია, პატრიარქები, რომლებიც ჩართულნი არიან რომის პაპთან მიმოწერაში, ერთხმად ლაპარაკობენ თავიანთ ერთგულებაზე ჭეშმარიტი სარწმუნოებისადმი და რწმენაში სიმტკიცეზე მაჰმადიანთა გარემოცვაში. თავის მხრივ, რომის ეპისკოპოსი ამ აღსარებას, რაც პრინციპში ზოგადქრისტიანული რწმენის სიტყვიერი გამოხატულებაა, რომის ტახტისადმი ლოიალობად აღიქვამს, რაშიც შეიძლება არ ცდებოდეს: როგორც ითქვა, საქართველოს სამეფოსა და ეკლესიისთვის რომისა და კონსტანტინოპოლის ეკლესიათა (უფრო პაპის ლეგატებსა და კონსტანტინოპოლის პატრიარქს) შორის უთანხმოება და ურთიერთანათემები, როგორც ამ ეკლესიათა შინაური საქმე, ანგარიშგასაწევი არ უნდა ყოფილიყო. ეს განაპირობებდა ასეთ თავისუფალ ურთიერთობას რომის პაპთან, რასაც ხელს უწყობდა ორმხრივი საჭიროებანი: რომისთვის ჯვაროსნული ლაშქრობები, საქართველოსთვის კი ურჯულოთა აგრესიის მოგერიება. რუსუდან დედოფალი რომის პაპს ჰონორიუს III-ს აღუთქვამს ჯვაროსანთა ლაშქრობაში მონაწილეობას, თავის მხრივ, რომის ეპისკოპოსი თავის საპასუხო წერილში ქებით მოიხსენიებს საქართველოს ეკლესიას, როგორც ჭეშმარიტი რწმენის დამცველს ურჯულოთა გარემოცვაში, როგორც „ლამპარს სიბნელეში“ და „შროშანს ეკლესიათა შორის“ (1224). თექვსმეტი წლის შემდეგ გაგზავნილ წერილში უკვე სხვა პაპი (გრიგორიუს IX) ამცნობს რუსუდან დედოფალს დახმარების შეუძლებლობაზე, სამაგიეროდ სიხარულს გამოხატავს ქართველთა დედოფლის სურვილის გამო, შეუერთოს თავისი „სულიერი სახლი“ (ეკლესია) კათოლიკურ ეკლესიას, რომელიც ერთია. მიუხედავად იმისა, რომ რუსუდანი, მისი დიდებულები და ალბათ იერარქია აღიარებდა რომის პაპის პირველობას, საქართველოს ეკლესიის რომის ეკლესიასთან შეერთებამდე საქმე არ მისულა. ასი წლის შემდეგ გიორგი V ბრწყინვალე (XIV ს-ის I ნახევარი) საქართველოს ეკლესიის შეერთებას რომის ეკლესიასთან მსოფლიო კრების მოწვევასთან აკავშირებს (მსოფლიო კრებაში მონაწილეობა უკვე ნიშნავს ერთ ეკლესიად ყოფნას), შეუძლებლად მიიჩნევს შეერთებას კრების გარეშე და, ვინაიდან იმ ხანებში მსოფლიო კრების მოწვევის პირობები არ ყოფილა, საკითხიც ღიად დარჩა. პაპ იოანე XXII-ის წერილში შეერთების დაჟინებული მოთხოვნაა გამოხატული: „ჩვენ ვითხოვთ და ვლოცულობთ უფალ ქრისტესათვის, რათა თქვენ დაუყონებლივ დაუბრუნდეთ ერთიან წმინდა რომის ეკლესიას“. ამ აქტს რომის პაპი ქართველთა სულის ცხონებასთან აკავშირებს, ანუ აქცენტი სარწმუნოებრივ მხარეზეა გაკეთებული, ქართულ მხარეს კი, უნდა ვიფიქროთ, უფრო პოლიტიკური მოტივები ამოძრავებს. ამავე მოტივებით უწყობდა ხელს მეფე კათოლიკე მისიონერთა მოღვაწეობას და დამკვიდრებას საქართველოში. უფრო მეტიც, გიორგი ბრწყინვალის მეფობაში, ალბათ მისი მხარდაჭერით, საეპისკოპოსო ტახტი სმირნიდან თბილისში იქნა გადმოტანილი (1328). II. კონსტანტინოპოლის დაცემის, შეიძლება ითქვას, „მეორედ დღეს“ და ერთიანი საქართველოს დაშლის გარიჟრაჟზე ყვარყვარე II ათაბაგი ეგებება პაპ კალისტოს მოწოდებას ერთობლივი ძალით კონსტანტინოპოლის გამოსახსნელად და ერთგულებას უცხადებს სამოციქულო ტახტს, ანუ მზად არის კათოლიკობა მიიღოს, თავის თავს კი აღმოსავლელ ქრისტიანთა ლაშქრის მთავარსარდლად ხედავს. საგულისხმოა, რომ თავის საპასუხო წერილში პაპი კმაყოფილებას გამოთქვამს, რომ „ქარციხის მთავარმა გორგონამ“ (ყვარყვარემ) მორჩილებით შეასრულა მისი შეგონება, შერიგებოდა საქართველოს მეფე გიორგი VIII-ს, რომელსაც პაპი თავის „უძვირფასეს შვილს“ უწოდებს, და მშვიდობა ჰქონოდა ადგილობრივ მთავრებთან, რაც ესოდენ აუცილებელი იყო ლაშქრობის წარმატებისათვის (XV ს-ის 50-60-იანი წლები). მაგრამ ეს შერიგება ეფემერული გამოდგა და ეს უნაყოფო მიმოწერა, რომელშიც ჩართული იყვნენ საღვთო რომის იმპერატორი ფრიდრიხ III, ტრაპიზონის იმპერატორი, „დიდი სომხეთის მეფე“ და სხვანი, იტალიის არქივების მტვერმა დაფარა. რომის პაპი ვერ დაეუფლა ბიზანტიურ მემკვიდრეობას კონსტანტინოპოლის აღებით და ვერც აღმოსავლელი ორთოდოქსების „ჭეშმარიტ რწმენაზე“ მოქცევა მოხერხდა (დ. პაიჭაძე. ევროპის ქვეყნების ანტიოსმალური კოალიცია და საქართველო, „მეცნიერება“, 1982). ასი წლის შემდეგ უკვე სამ სამეფოდ დაქუცმაცებულ საქართველოში კვლავ ცოცხლობს იდეა კონსტანტინოპოლის გათავისუფლებისა თურქთაგან. საქართველოს მომავალი ამ ისტორიულ ოცნებას დაუკავშირდა. ამ ოცნებისთვის ხორცშესხმას კვლავ ჯვაროსნულ ლაშქრობაში ხედავდნენ. ეს იდეა ამჯერად საქართველოდან მოდის, რასაც რომის ეკლესია მხარს უჭერს. ეს ჩანს ქართლის მეფის სიმონ I-ის წერილში (1596) ესპანეთის მეფის ფილიპე II-სადმი (1556-1596), სადაც ლაპარაკია საერთო ძალით თურქთა გაძევებაზე კონსტანტინოპოლიდან და იერუსალიმიდან და თურქთა ხელში ჩავარდნილი უფლის საფლავის გათავისუფლებაზე. „მე და ჩემი თავადები, – წერს სიმონ I 1596 წელს, – ქრისტეს სარწმუნოებისათვის ტანჯვასა და სიკვდილზე ვდებთ თავს, რათა ჩვენს დროში ვიხილოთ წმ. იერუსალიმი და ქრისტეს წმინდა საფლავი ქრისტიან სამეფოთა ხელში“ (ტაბაღუა, 1984, გვ. 224). საინტერესოა, რომ იმ გადამწყვეტ ლაშქრობაში, რომლის მიზანი ქართლის მეფის სიტყვებით „უცხო თესლისა და ქრისტიანული სარწმუნოების მტრის, თურქი ერის აღმოფხვრაა“ ორ ქართველ მეფესთან ერთად „შაჰ აბას სპარსელიც“ (კახეთის მომავალი ამაოხრებელი!) იგულისხმება. ამ საბრძოლო შემართების პასუხად პაპი კლემენტ VIII (1523-1534) ქართლის მეფეს უქებს „კათოლიკურ სარწმუნოებაში ურყეობას“ და მის თავდადებას ქრისტიანთა მტერთან ბრძოლაში რომის ეკლესიისადმი ერთგულებად თარგმნის. რომის პაპების – ალექსანდრე V-ის (1492-1503), კლემენტ VIII-ის და პავლე III-ის (1534-1545) წერილებში ქართველ მეფეთადმი ჩანს იმედი, თითქმის დარწმუნება იმაში, რომ ქართველი მეფეები მზად არიან, თავისი ქვეყნის ეკლესია დაუქვემდებარონ წმ. პეტრეს საყდარს. პაპი ალექსანდრე V 1496 წელს ქართლის მეფეს კონსტანტინეს (როგორც ჩანს, მისივე თხოვნით) უგზავნის უნიის დეკრეტებს საქართველოს ეკლესიებში გასავრცელებლად იმ იმედით, რომ საქართველოს ეკლესია დაუბრუნდება რომის ეკლესიის წიაღს, თითქოს იგი ოდესმე მის იურისდიქციაში ყოფილიყო მოქცეული. წერილში ისიც არის აღნიშნული, რომ ეს გაერთიანება არის საწინდარი სარწმუნოების მტრებზე გამარჯვებისა ანუ, როგორც ამავე წერილში წერია, „კონსტანტინოპოლის, იერუსალიმის და სხვა საპატრიარქო ტახტების გამოხსნისა“. ქართლის მეფეს კი ამ დროს მხოლოდ პოლიტიკური მიზანი ამოძრავებს. კონსტანტინოპოლის დაცემიდან ორმოციოდე წლის შემდეგ (1495) ქართლის მეფე კონსტანტინე ასე წერს ესპანეთის დედოფალს იზაბელას: „ჩვენ კი ტრაბიზონის, კონსტანტინოპოლის და სხვა ქრისტიანთა დაცემის შემდეგ მარტოდ-მარტონი და სრულიად დამდაბლებულნი დავრჩით... გევედრებით, დაუყონებლივ პირდაპირ კონსტანტინოპოლზე გამოილაშქრეთ... მეც პირადად და შვილებითურთ და მთელი ლაშქრით, რომლის შეკრებასაც კი შევძლებ, შენთან ერთად წამოსასვლელად მზად ვიქნები...“ (ივ. ჯავახიშვილი, ქართველი ერის ისტორია,. ტ. III, 1982, გვ. 379-380). ამ იდეამ თავის კულმინაციას 130 წლის შემდეგ თეიმურაზ I-ის დროს მიაღწია. ის არა მხოლოდ კონსტანტინოპოლის განთავისუფლების, არამედ ბიზანტიის იმპერიის აღდგენის ინიციატორად გამოდის, დაჟინებით სთავაზობს რა კათოლიკურ სამყაროს და, კერძოდ, კვლავ ესპანეთის კარს, ამჯერად ფილიპე IV-ს (1605-1665), სიმონ ქართლის მეფის ადრესატის შვილისშვილს, ბიზანტიის იმპერატორობას. „თუ ყველა ქრისტიანი მეფე გაერთიანდება, შეიძლება ადვილად მოვუღოთ ბოლო ამ უზურპატორს და მთლიანად გავანადგუროთ ეს ტირანი და გავათავისუფლოთ ქრისტიანობა ასეთი ძლიერი და საშიში მტრისაგან...“ (ტაბაღუა, II, 153); „ვამბობ და ვპირდები თქვენს უდიდებულესობას, განვახორციელებთ რა ჩვენს ჩანაფიქრს, ყველა ცოდნას და ძალას მოვახმართ იმას, რათა თქვენმა უდიდებულესობამ დაიკავოს იმპერატორის ტახტი კონსტანტინოპოლში“ (იქვე). ამ იდეის განხორციელების მიზნით ქართველთა მეფე (თუმცა მისი მეფობა საქართველოს ერთადერთი კუთხით არის შემოფარგლული) ითხოვს, შეიყვანონ კათოლიკე მეფეთა რიგებში, იგი თავს აღიარებს „კათოლიკე მეფედ“ და მზად არის აღიაროს პაპი ყველა ქრისტიანის მეთაურად. იგი კათოლიკობას იღებს ფართო აზრით ანუ მასში უნივერსალობას გულისხმობს (მრწამსის სიმბოლოს თანახმად), არ უპირისპირებს მას მართლმადიდებლობას, რომლის აღმსარებლადაც ის რჩება კათოლიკობის მიმართ ლოიალობასთან ერთად. მაგრამ რომს ეს არ აკმაყოფილებდა: ქართველთა მეფეს „ბერძნული დაბნეულობის მიმდევრად“ თვლიან და მისგან პიროვნულ გადანათვლას და რომისადმი საქართველოს ეკლესიის ორგანიზაციულ დაქვემდებარებას მოითხოვენ, რაც მისთვის, ცხადია, მიუღებელ იქნებოდა. ქართველი მეფე სქიზმამდელი ერთიანობის ენით ლაპარაკობდა, მაგრამ მას რომიდან სქიზმის შემდგომი ენით სცემდნენ პასუხს. „ღმერთმა ინებოს, რომ ეს გარეგანი ფორმა – კათოლიკე, წერს დონ ჯაკომო დი სტეფანო პიეტრო დელა ვალეს, – შეეფარდებოდეს მის ნამდვილ არსს“ ანუ თეიმურაზ მეფე ნამდვილად კათოლიკე იყოსო (ტაბაღუა III, 133). მაგრამ, როცა თეიმურაზი იმოწმებს კონსტანტინე დიდს, მისი დროიდან ჩვენი რწმენა შეურყეველიაო, რწმენისგან არავითარ განდგომას არ დავუშვებთო (ტაბაღუა III, 202), მისი რწმენის კათოლიკობა ანუ კათოლიკური რწმენა სრულიად განსხვავდება იმისგან, რასაც პაპი (რომის ეკლესია) მოითხოვს. პაპი და თეიმურაზი სხვადასხვა ენაზე და სხვადასხვა ეპოქიდან ლაპარაკობენ. ერთი თანადროული პაპობის რეალური ეპოქიდან, მეორე სქიზმამდელი პოზიციიდან. რომ გადავხედოთ ამ ურთიერთობის პერიპეტიებს, დავრწმუნდებით, რომ ისინი პოლიტიკურ კონიუნქტურაზეა აგებული. მიწერმოწერაში ლაპარაკია კონფესიურ მომენტზე, როგორც საერთო რწმენაზე, ქართული მხარის მზადყოფნაზე გულწრფელად აღიაროს რომის პაპის ტრადიციული ავტორიტეტი, რითაც იგი სქიზმამდე სარგებლობდა აღმოსავლურ ქრისტიანულ სამყაროში. მაგრამ ერთია ტრადიციით მომდინარე აღიარება რომის ეპისკოპოსისა, როგორც პირველისა თანასწორთა შორის, სხვა არის მისდამი დაქვემდებარება. ისტორიულად და ტრადიციულად, ავტოკეფალურობის პრინციპიდან გამომდინარე, საქართველოს ეკლესია ბიზანტიის იმპერიის აპოგეის ხანაში არც იმპერიის ცენტრს, კონსტანტინოპოლის ეკლესიას და, მით უმეტეს, არც სხვა რომელიმე საპატრიარქოს არ დაქვემდებარებია. თითოეულ მხარეს თავისი ინტერესები ჰქონდა. თეიმურაზისგან პატრების კეთილად მიღება, ყურადღების გამოჩენის ნიშნები, სტუმარმასპინძლობის გამოხატვა მათ მიმართ ჩათვლილია რომის ეკლესიასთან გაერთიანების სურვილის გამოხატულებად. პაპი მოელოდა, რომ იბერიის მეფე და მწყემსმთავრები აღიარებდნენ „პეტრეს სახელმწიფოს – ეკლესიის ხილულ თავს რომის ტახტის სახით“ (ტაბაღუა III, 199). აქამდე, ცხადია, თეიმურაზი არ მივიდოდა. მაგრამ საკითხავია, როგორ წარმოედგინა მას საქართველოს ეკლესიის ადგილი მისი ავანტურული გეგმის განხორციელების შემთხვევაში, როცა კონსტანტინოპოლის საიმპერატორო ტახტზე კათოლიკე მეფე დაჯდებოდა? ამ ოცნების განხორციელება იმ ზომამდე არარეალურად უნდა გამოჩენილიყო მის თვალში, რომ შედეგებზე ფიქრიც კი არარეალური იქნებოდა. 1600 წელს თომაზო კამპანელამ გამოაქვეყნა ფილოსოფიურ-პოლიტიკური ტრაქტატი „საუბარი ესპანეთის მონარქიაზე (De Monarchia Hispanica Discursus), სადაც ურჩევს და ევედრება კიდეც ესპანეთის მეფეს, დააფინანსოს ახალი ჯვაროსნული ლაშქრობა ოსმალეთის წინააღმდეგ და გამარჯვების შემდეგ დააარსოს მსოფლიო იმპერია. მისი უშუალო ადრესატი ესპანეთის მეფე ფილიპე II (1555-1596) უნდა ყოფილიყო (სწორედ ის, ვისთანაც სიმონ ქართლის მეფეს ჰქონდა მიმოწერა). სხვა ნაშრომში („მიმართვა იტალიელი მეფეებისადმი“) იტალიელი უტოპისტი არწმუნებდა იტალიელ მთავრებს, დამორჩილებოდნენ ესპანეთის ხელისუფლებას და ხელი შეეწყოთ მისთვის მსოფლიო მონარქიის შექმნაში, რისთვისაც იგი მოწოდებული იყო. ასე თვლიდა კამპანელა. ფილიპე II-ს ჰეგემონია ევროპაზე (გერმანიის გამოიკლებით), რომლის ქვეყნებში ესპანეთის მეფის ნაცვლებად უმეტესწილად ესპანური წარმოშობის გრანდები ისხდნენ, ქმნიდა ილუზიას, რომ ესპანეთის ხელმწიფება მსოფლიო მონარქიაში გადაიზრდებოდა (მაგრამ სწორედ ეს ნაციონალური მიკერძოება უშლიდა ხელს ესპანურ მონარქიას, რომ მსოფლიო ბატონობისთვის აუცილებელი ზეეროვნული ხასიათი ჰქონოდა). ფილიპე II-ის შვილიშვილს ფილიპე IV-ს უკვე თეიმურაზი (თეოფილეს სახელით) იწვევდა კონსტანტინოპოლის ბასილევსის ტახტის დასაუფლებლად, თუმცა სწორედ ამ დროს მსოფლიო ბატონობისთვის ესპანეთის მეფეს ყველაზე ნაკლები პრეტენზიები უნდა ჰქონოდა: ესპანეთი ამ დროს ევროპის მეორეხარისხოვან ქვეყანად დაკნინდა. III. ასი წლის შემდეგ ანტონ I-ის ეპოქაში კონსტანტინოპოლის თურქთაგან გათავისუფლების, შეიძლება ითქვას, ავანტურულ-რომანტიკული იდეის კვალიც აღარ ჩანს. მაგრამ გრძელდება კათოლიკურ სამყაროსთან ურთიერთობა და, ახალი დროის გამოწვევის საპასუხოდ, ახალ თვისობრიობას იძენს. წინამავალი ეპოქისგან განსხვავებით პოლიტიკურ და კულტურულ საერთაშორისო ასპარეზზე რომის გვერდით ალტერნატივა გაჩნდა მზარდი რუსეთის სახით. დასავლური და ჩრდილოური (რუსული) კულტურულ-რელიგიურ ორიენტაციებიდან ანტონი თავისი წინაპრების კვალზე ტრადიციულ დასავლურს ირჩევს, მაგრამ ეს არჩევანი კეთდება არა პოლიტიკური, არამედ კულტურული მოტივით. ამ ახალ ფაზაში უკან იხევს პოლიტიკური მოტივები და სიმძიმის ცენტრი პოლიტიკიდან სულიერი კულტურისკენ ინაცვლებს. ამასთან, კათოლიკურ სამყაროსთან ურთიერთობა ახლა უკვე წარიმართება არა სამეფო ტახტიდან, არამედ საპატრიარქო საყდრიდან. იმ დროისათვის მეტად აქტუალურმა პრობლემამ – ეს იყო მონოფიზიტური პროპაგანდის მომძლავრების წინააღმდეგ ბრძოლა – საქართველოს ეკლესიის მეთაური დააკავშირა კათოლიკე ბერებთან, რომელთა საშუალებით იგი გაეცნო ლათინურენოვან საპოლემიკო ლიტერატურას. დაძაბული შრომის შემდეგ ხანმოკლე ვადაში 31 წლის ანტონმა დაასრულა თავისი მონუმენტური შრომა „მზამეტყველება“, რომელიც მნიშვნელოვანია არა მხოლოდ პოლემიკური თვალსაზრისით, არამედ იმითაც, რომ მასში, პირველად საქართველოს ეკლესიის ისტორიაში სრულად არის გადმოცემული მართლმადიდებლური მოძღვრება. ჩვენთვის ამჟამად აქ საგულისხმო ის არის, რომ სხვა მაღალ იერარქებს შორის წიგნის კოლოფონში, სადაც მისი განსრულებაა დათარიღებული, რომის პაპიც არის მოხსენიებული: „...მამათმთავრობასა ჰრომელთა ზედა ვენედიქტე მეათერთმეტისასა...“ რომის, კონსტანტინოპოლის („ახალი რომის“) იერუსალიმისა და ანტიოქიის პატრიარქების ხსენება მოწმობს, რომ წიგნის ავტორი ტრადიციულად აღიარებს ძველი პენტარქიის პრინციპს, რომელსაც განხეთქილების შემდეგ და, მით უფრო, XVIII ს-ის შუაწლებში, საფუძველი გამოცლილი ჰქონდა. ამ ოთხს შორის პირველად რომის პაპია დასახელებული, რაც შეიძლება იმას ნიშნავდეს, რომ კათოლიკოსი ანტონი რომის პაპს იმავე პატივს მიაგებს, რასაც ბიზანტიური სამყარო მიაგებდა სქიზმამდე. ეს შეიძლებოდა ანაქრონიზმად ან ძველი ვითარების აღდგენის მცდელობად ჩაგვეთვალა, მაგრამ უნდა ითქვას, რომ ქართველი კათალიკოსი კი არ აღადგენს იმ ძველ მდგომარეობას, როცა რომის ეპისკოპოსი, როგორც primus inter pares, როგორც პატივით უპირატესი, აღმოსავლეთის ეკლესიის მამათმთავართა თავში იხსენიებოდა, არამედ მისდევს საქართველოს ეკლესიის ტრადიციას, რომლის თანახმადაც საქართველოს სახელმწიფოსა და ეკლესიის მეთაურნი ყოველთვის ცნობდნენ რომის პაპის ტრადიციულ ავტორიტეტს, როგორც ეს კარგად ჩანს რომის პაპისა და საქართველოს მეფეთა მიმოწერიდან. ანტონის ისტორიკოსები აღნიშნავენ ბენედიქტე XIV-სთან საიდუმლო მიმოწერას. XIX საუკუნის მეორე ნახევარში თითქოს იყვნენ პირები, რომელთაც ხელში სჭერიათ ეს ტექსტები. რამდენადაც დღეისათვის ისინი დაკარგულად ითვლება, ძნელია საუბარი მათ შინაარსზე. მაგრამ იმის მიხედვით, თუ როგორ განვითარდა და დაგვირგვინდა რომის ეკლესიასთან ანტონის დაახლოების პროცესი, უნდა ვიფიქროთ, რომ ამ წერილებში საუბარი უნდა ყოფილიყო ანტონის თანხმობაზე ეღიარებინა ფლორენციის უნია და მოემზადებინა ქართველ სამღვდელოებაში საფუძველი მის მისაღებად. და აი, ანტონ I კათოლიკოსი დგამს მართლმადიდებელი ეკლესიის მეთაურისთვის უპრეცედენტო ნაბიჯს რომის ეკლესიასთან პიროვნული ინტეგრაციისათვის, ისევ და ისევ ერთიანი ეკლესიის პოზიციიდან. თუმცა ანტონს, რომელიც თავისი წოდებით საქართველოს მართლმადიდებელ ეკლესიას განასახიერებდა, ეს ნაბიჯი არ ჩაეთვლებოდა მხოლოდ პიროვნულ ცდად. ამ ნაბიჯის შედეგებზე მას გაცილებით მეტი პასუხისმგებლობა დაეკისრებოდა, ვიდრე კერძო ადამიანს. ასეც მოხდა: მისი ეს ნაბიჯი ქართველთა სარწმუნოებისაგან განდგომად ანუ მართლმადიდებლობის ღალატად ჩაითვალა. 1756 წელს ანტონი გადაყენებული იქნა საკათალიკოსო ტახტიდან, რასაც შემდეგ მისი რუსეთში ექსორია მოჰყვა. სინოდის სამსჯავროზე მან შეცდომად ჩათვალა თავისი ნაბიჯი, აღიარა დანაშაული თავისი ეკლესიისა და ქვეყნის წინაშე. მისი ცხოვრების იმ ხანმოკლე პერიოდმა, რომელიც მან რუსეთში გაატარა ვლადიმირის ეპისკოპოსად (რუსეთში 1756-1762, ექვსი წელი), მთლიანად შეცვალა მისი კულტურული (და კონფესიური) პოლიტიკა. სამშობლოში დაბრუნებული და კათოლიკოსად კვლავ აღსაყდრებული აწ უკვე რუსული ორიენტაციის ისეთივე მხურვალე გამტარებელი ხდება, როგორც ადრე რომაულის. კათოლიკოსის პიროვნული ცდა და განსაცდელი ისტორიულ გამოცდად იქცა. მისმა განსაცდელმა საბოლოო წერტილი დაუსვა ისტორიულ ალტერნატივას კათოლიკურ დასავლეთსა და მართლმადიდებელ რუსეთს შორის ამ უკანასკნელის სასარგებლოდ. ადამიანი, რომელიც თავისი მოღვაწეობის პირველ ნახევარში იმდენად იყო მოწადინებული რომის ეკლესიასთან საქართველოს ეკლესიის გაერთიანებისათვის, რომ მზად იყო პიროვნული მაგალითი ეჩვენებინა (და აჩვენა კიდეც), თავისი ცხოვრების მეორე ნახევარში რუსეთის ეკლესიასთან მჭიდრო ურთიერთობის მხურვალე მხარდამჭერი ხდება. მისმა ბოლოდროინდელმა მოღვაწეობამ მნიშვნელოვანწილად განსაზღვრა საქართველოს ეკლესიის ბედი და მისი გარდაცვალებიდან (1788) ოციოდე წლის შემდეგ გამოიღო ნაყოფი. 1811 წელს საქართველოს ანექსიის კვალზე საქართველოს სამოციქულო ეკლესია რუსეთის ეკლესიის ნაწილი გახდა. ანტონ Iის, აწ როგორც რუსეთის მმართველობის აპოლოგეტის, მოღვაწეობამ მთლიანად გადაფარა მისი სიჭაბუკის დროინდელი პროკათოლიკური ნაბიჯები. უფრო მეტის თქმაც შეიძლება: როგორც XIX სის მოღვაწე თ. ჟორდანია წერს, ანტონმა „თავისი ღვაწლითა და გავლენით მოხსნა ყველა ის მთავარი წინააღმდეგობა, რაც ხელს უშლიდა რუსეთთან საქართველოს შეერთებას არა მარტო საეკლესიო, არამედ პოლიტიკურ სფეროშიც. მან მოამზადა ნიადაგი ქართული და რუსული ეკლესიების შეერთების და 1783 წლის ტრაქტატით განახორციელა თავისი მიზანი – საქართველოს ეკლესია დაუმორჩილა რუსეთის ეკლესიას“ („საღვთისმეტყველო კრებული“, I, 1991, გვ. 56). საქართველოს საუკუნოვანი ლტოლვა ევროპისაკენ მის სახელმწიფოთა წრეში გასაერთიანებლად საუკუნენახევარზე მეტი ხნით დააბრკოლა რუსეთის ფაქტორმა. ევროპასთან ინტეგრაციისაკენ მიმავალი გზები საგულდაგულოდ ჩაიკეტა განსაკუთრებით საბჭოთა ხანაში. როცა ეს გზები გაიხსნა (გასული საუკუნის 90-იანი წლების დასაწყისში), ქვეყნის წინაშე კვლავ იქნა წაყენებული პირობები, რომლებსაც უნდა აკმაყოფილებდეს იგი, თუ მას სურს შევიდეს ევროპის ქვეყნების წრეში, კერძოდ, როგორც ევროსაბჭოს თუ ევროკავშირის სრულუფლებიანი წევრი. თუ ადრეულ საუკუნეებში, ქვეყნისა და ეკლესიის მესვეურთაგან მოითხოვდნენ ტრადიციული კონფესიური მიმართულების შეცვლას, რაც არ შეიძლება კატასტროფულად მტკივნეული არ ყოფილიყო ქვეყნისათვის (რამდენადაც კონფესია ტრადიციულად გაიგივებული იყო ეროვნულ-კულტურულ იდენტობასთან), ევროპის ამჟამინდელ რადიკალურად შეცვლილ ვითარებაში, როცა კონფესიურის ნაცვლად წინ არის წამოწეული (პრიორიტეტულია) დემოკრატიული ფასეულობანი, ახლადშექმნილ ქვეყანას ამ ფასეულობათა დაცვა მოეთხოვება. ამიერიდან ქვეყნის ამოცანაა, რომ ევროპის სახელმწიფოთა თანამეგობრობასთან ინტეგრაციის პროცესში რაც შეიძლება ნაკლები დანაკარგებით შეინარჩუნოს თავისი ტრადიციული ყოფითი თუ სულიერი კულტურა. ამიერიდან ინტეგრაცია სეკულარული ნიშნით ხორციელდება. კონფესიური ტერმინები „კათოლიკე“ („ფრანგი“) და, შესაბამისად, მისით გამოხატული რეალობა სეკულარულმა „ევროპელმა“ შეცვალა. „დიალოგი: აღმოსავლურ-დასავლური ქრისტიანული ჟურნალი“ #1 (2), 2005, გვ. 36-45.


პრივატბანკი პრივატბანკი (უკრ. ПpиBaTБaHk) – უკრაინის უდიდესი ბანკი კლიენტების რაოდენობით, აქტივებით, საკრედიტო მარაგით [1] და სახელმწიფოს ბიუჯეტში გადასახადების გადახდით[2]. პრივატბანკის შტაბ-ბინა, უკრაინის მრავალი სხვა უდიდეს ბანკებთან განსხვავებით, მდებარეობს დნეპროპეტროვსკში, და არა კიევში. გარდა ამისა, პრივატბანკი არის ერთადერთი უკრაინის უდიდეს ბანკებთა შორის, 100% უკრაინის კაპიტალით. საწესდებო კაპიტალი 8,860 მლრდ გრივნა (2011 წლის 1 იანვრს), საკუთარი კაპიტალი 11,880 მლრდ გრივნა (2011 წლის 1 იანვრს), წმინდა მოგება 1,370 მლრდ გრივნა (2010 წელში). ბანკის სისტემაში 30 ათასზე მეტი თანამშრომელი მუშაობს. დევიზი პრივატბანკი - თქვენი საყრდენი წერტილია! კამპანია GfK Ukraine-ს მიერ ჩატარებული საბანკო მომსახურების ბაზრის გამოკვლევის შედეგებით, პრივატბანკის მომსახურებით სარგებლობს ყოველი მესამე (33,2%) გამოკითხული ბანკის კლიენტი, ამასთან ერთად ყოველი მეოთხე მომსახურების ფართო სპექტრით სარგებლობს და თვლის პრივატბანკს თავის ძირითად ბანკად. 2011 წლის 1 თებე 1000 ვალს პრივატბანკი ემსახურებოდა უკრაინის 2,4 მლნ პენსიონერს, 3,4 მლნ ადამიანი იღებს ხელფასს პრივატბანკის ბარათებით, 1 მლნ სტუდენტი იღებს სტიპენდიას პრივატბანკში. უკრაინაში ბანკის ინფრასტრუქტურა შეადგენს 6 975 ბანკომატს [3], 2 228 თვითმომსახურების ტერმინალს [4], 35 486 POS-ტერმინალს, 3 202 ფილიალს და ოფისს სახელმწიფოს ქალაქებში და რაიონებში [5]. საშუალოდ, დღე-ღამის განმავლობაში პრივატბანკი 1,5 მლნ ადამიანს ემსახურება[5]. პრივატბანკის საერთაშორისო საბანკო ქსელი შეიცავს ასეთ ბანკ-პარტნიორებს, როგორც მოსკომპრივატბანკს (რუსეთის ფედერაცია), AS PrivatBank-ს (ლატვია), AS PrivatBank-ს (პორტუგალია) და ტაოპრივატბანკს (საქართველო). გარდა ამისა, პრივატბანკს აქვს თავისი ფილიალები და წარმომადგენლობები მსოფლიოს 12 ქვეყანაში, იტალიის, კვიპროსის, დიდი ბრიტანეთის და ჩინეთის ჩათვლით [6]. სექციების სია პრივატბანკის ისტორია[რედაქტირება | წყაროს რედაქტირება] პრივატბანკი - არის ერთ-ერთი პირველი კერძო კომერციული ბანკი, უკრაინაში შექმნილებიდან. პრივატბანკის დაარსების შესახებ გადაწყვეტილება მიღებული იყო ბანკის დამფუნძებელთა კრებაზე 1992 წლის 7 თებერვალს. უკვე 1992 წლის 19 მარტს ბანკმა გაიარა სახელმწიფო რეგისტრაც 1000 ია. პრივატბანკი იწყებოდა ერთი ოფისიდან და რამდენიმე კომპიუტერიდან. მმართველობის პირველი თავმჯდომარე - სერგეი ტიგიპკო იყო. სწორედ ამ დნეპროპეტროვსკი ბანკმა პირველმა უკრაინაში დაიწყო პლასტიკური ბარათების დანერგვა და ბანკომატების დაყენება. აგრეთვე პრივატბანკი არის პირველი საფინანსო დაწესებულება უკრაინაში, რომელმაც საერთაშორისო რეიტინგი მიიღო. 1996 წელში ხდება საერთაშორისო გადასახდელის სისტემის VISA international ნამდვილ წევრად და იწყებს პლასტიკური ბარათების მასობრივ ემისიას. უკვე შემდგომ, 1997 წელში, პირველი უკრაინის ბანკებიდან იღებს სარეიტინგო დასკვნას საერთაშორისო სარეიტინგო სააგენტოდან "Thomson BankWatch" და ხდება გადასახდელის სისტემის Europay ნამდვილ წევრად. 1998 წელში ბანკი იღებს სარეიტინგო დასკვნას საერთაშორისო სარეიტინგო სააგენტოდან Fitch IBCA. 1998 წლის ნოემბერში, ტენდერის შედეგებით, ბანკი არჩეული იყო როგორც მომსახურე ბანკი, რომელიც რწმუნებით იყო აღჭურვილი განახორციელოს ფულადი თანხის გაცემა შვეიცარიის დახმარების ფონდიდან ჰოლოკოსტის მსხვერპლებს. 1999 წელში პრივატბანკი კვიპროსში ხსნის საერთაშორისო საბანკო განყოფილებას (International Banking Unit), პრივატბანკის ფილიალი ქალაქ ნიქოზიაში ხდება საზღვარგარეთ უკრაინის ბანკის პირველ ფილიალად. 2000 წელში ბანკი შეყვანილია ბანკების რიცხვში, რომლებიც რწმუნებით იყვნენ აღჭურვილი განახორციელონ კომპენსაციების გაცემები უკრაინის მოქალაქეებს, დაზარალებულებს ნაცისტური დევნებისგან მეორე მსოფლიო ომის დროს. გარდა ამისა, 2000 წელში პრივატბანკს შეეც ff6 ვალა საკუთრების ფორმა - 6 ივლისს პრივატბანკის მონაწილეებმა მიიღეს გადაწყვეტილება ბანკის რეორგანიზაციის შესახებ შეზღუდული პასუხისმგებლობის საზოგადოებიდან დახურულ სააქციო საზოგადოებაში. ამის გამო, 2000 წლის 4 სექტემბერს დარეგისტრირებული იყო დახურული სააქციო საზოგადოების კომერციული ბანკის „პრივატბანკ“-ის პირველი წესდება. მნიშვნელოვან მოვლენად უკრაინის საბანკო სისტემისთვის იყო 2001 წელში „პრივატ24“ პროექტის ამოქმედება, რომელმაც შესაძლებლობა თავისი ანგარიშების მართვისა დროის რეალურ რეჟიმში, რეგულარული გადახდების განხორციელების, ფულადი თანხების გადაგზავნის და სხვა შესაძლებლობები მისცა კლიენტების ფართო აუდიტორიას. 2002 წლის თებერვალში პრივატბანკის მიერ ემიტირებული იქნა მემილიონე პლასტიკური ბარათი. აპრილში პრივატბანკის წარმომადგენელი არჩეულია VISA CEMEA დირექტორების საბჭოში. შემდგომ, 2003 წელში, პრივატბანკი ცნეს საუკეთესო ბანკად Western Union-ის კლიენტების მომსახურების ხარისხის საკითხებში. იმავე წელს ბანკი იღებს "STP Excellence Award” Deutsche Bank-იდან, რომელიც ადასტურებს მაღალ პროფესიონალიზმს საერთაშორისო ფულადი გადასახადების განხორციელებისას. პრივატბანკი გახდა უკრაინის პირველი ბანკი, რომელმაც ევროპის ბაზარზე მოათავსა აშშ-ს 100 მლნ დოლარის ევროობლიგაციები. გარდა ამისა, პრივატბანკმა პირველმა უკრაინაში მიიღო რეიტინგი Standart&Poor’s "B-". საერთაშორისო სარეიტინგო სააგენტომ Fitch მიანიჭა პრივატბანკის „ევრობონდებს“ საბოლოო გრძელვადიანი რეიტინგი "B-". 2009 წლის 30 აპრილს აქციონერთა კრების გადაწყვეტილებით ბანკის საქმიანობა მოყვანილი იყო უკრაინის კანონის „სააქციო საზოგადოებების შესახე 1000 “ შესაბამისად, შეიტანილი იქნენ სათანადო ცვლილებები ბანკის წესდებაში, შეიცვალა სააქციო საზოგადოების ტიპი დახურულიდან საჯაროზე, და ბანკის სახელწოდება შეიცვალა საჯარო სააქციო საზოგადოება კომერციული ბანკი „პრივატბანკ“-ზე. მოცემული ცვლილებები ძალაში არიან 2009 წლის 21 ივლისიდან (უკრაინის ეროვნული ბანკის ლიცენზია No 22, გაცემული 29.07.2009 წელს)[7]. 2010 წელში, 2009 წელთან შედარებით, პრივატბანკმა გაზარდა წმინდა მოგება 30%-ით — 1,370 მლრდ გრივნამდე[8]. ბანკის აქტივები მითითებული პერიოდის განმავლობაში გაიზარდენ 32 %-ით, და 2011 წლის 1 იანვრისთვის შეადგინეს 113,437 მლრდ გრივნა, კლიენტების კრედიტები და დავალიანებები - 36 %-ით, 101,855 მლრდ გრივნამდე, ვალდებულებები - 34 %-ით, 101,557 მლრდ გრივნამდე, საწესდებო კაპიტალი - 13 %-ით, 8,860 მლრდ გრივნამდე, საკუთარი კაპიტალი - 16%-ით — 11,880 მლრდ გრივნამდე[9]. პრივატბანკის ტოპ-მენეჯმენტი და სათვალთვალო საბჭო[რედაქტირება | წყაროს რედაქტირება] 1000 რივატბანკის ტოპ-მენეჯმენტი[რედაქტირება | წყაროს რედაქტირება] - დუბილეტ ალექსანდრე ვალერის ძე - პრივატბანკის გამგეობის თავმჯდომარე (ამ თანამდებობაზეა 1997 წლიდან) - პიკუშ იური პეტრეს ძე - პრივატბანკის გამგეობის თავმჯდომარის გენერალური მოადგილე (2004 წლიდან) - დავიდოვ ნიკოლოზ ვლადიმერის ძე - გამგეობის თავმჯდომარის პირველი მოადგილე - მოსკომპრივატბანკის გამგეობის თავმჯდომარე. - ვოლკოვ ნიკიტა ანატოლის ძე - ბანკის გამგეობის თავმჯდომარის პირველი მოადგილე - მიმართულება „საინფორმაციო ტექნოლოგიების“ ხელმძღვანელი (2004 წლიდან) - ნოვიკოვ თემურ იურის ძე - ბანკის გამგეობის თავმჯდომარის პირველი მოადგილე (2004 წლიდან) - იაცენკო ვლადიმერ ანატოლის ძე - ბანკის გამგეობის თავმჯდომარის პირველი მოადგილე - კორპორატიული კლიენტების საერთოსისტემური ბიზნესის ხელმძღვანელი (2004 წლიდან) - ვიტიაზ ალექსანდრე პავლეს ძე - პრივატბანკის გამგეობის თავმჯდომარის პირველი მოადგილე - ელექტრონული ბიზნესის ცენტრის ხელმძღვანელი (2002 წლიდან) - გოროხოვსკი ოლეგ ვლადიმერის ძე - ბანკის გამგეობის თავმჯდომარის პირველი მოადგილე - მიმართულება „საკრედიტო ბარათები“-ს ხელმძღვანელი (2004 წლიდან) - გურევა ტატიანა მიხეილის ასული - გამგეობის თავმჯდომარის მოადგილე - კლიენტების მომსახურების ბიზნესის ხელმძღვანელი (2000 წლიდან) - ზავოროტნი ვლადიმერ გრიგორის ძე - ბა 1000 ნკის გამგეობის თავმჯდომარის მოადგილე - კიევის მთავარი რეგიონალური სამმართველოს ხელმძღვანელი (1997 წლიდან) - კანდაუროვ იური ვასილის ძე - ბანკის გამგეობის თავმჯდომარის მოადგილე - ინდივიდუალური კლიენტების მომსახურების ბიზნესის ხელმძღვანელი (2002 წლიდან) - კრიჟანოვსკი სტანისლავ ვიკენტის ძე - ბანკის გამგეობის თავმჯდომარის მოადგილე - მიმართულება „უშიშროების სამსახურის“ ხელმძღვანელი (2009 წლიდან) - ჩმონა ლიუბოვ ივანეს ასული - ბანკის გამგეობის თავმჯდომარის მოადგილე - სამრეწველო და კორპორატიული VIP-კლიენტების დაბიუჯეტების ბიზნესის ხელმძღვანელი (2002 წლიდან) - შმალჩენკო ლიუდმილა ალექსანდრეს ასული - ბანკის გამგეობის თავმჯდომარის მოადგილე - ხაზინის ხელმძღვანელი (2005 წლიდან) პრივატბანკის სათვალთვალო საბჭო[რედაქტირება | წყაროს რედაქტირება] - სათვალთვალო საბჭოს თავმჯდომარე - ბოგოლიუბოვ გენადი ბორისის ძე - სათვალთვალო საბჭოს წევრი - კოლომოისკი იგორ ვალერის ძე - სათვალთვალო საბჭოს წევრი - მარტინოვ ალექსეი გეორგის ძე პრივატბანკის აქციონერები[რედაქტირება | წყაროს რედაქტირება] სსს კბ „პრივატბანკის“ აქციები განაწილებული არიან სხვადასხვა წილებით 21 ფიზიკურ პირთა (99,794% აქციების საერთო რაოდენობიდან) და 5 იურიდიულ პირთა (0,206%) შორის. ამასთან ერთად 98 %-ზე მეტი აქცია ორი აქციონერის საკუთრებაშია: ბოგოლიუბოვ გენადის (23 773 384 აქცია ან 49,027% საერთო რაოდენობიდან) და კოლომოისკი იგორის (23 834 849 აქცია ან 49,154%) პრივატბანკის ინოვაციები[რედაქტირება | წყაროს რედაქტირება] ინოვაციური ტექნოლოგიების გამოყენება ბანკის ყოველდღიურ მუშაობაში - ერთ-ერთი ინსტრუმენტია ლიდერის პოზიციის გასამაგრებლად უკრაინის საფინანსო ბაზარზე. ამისათვის პრივატბანკის თანამშრომლები გამოიყენებენ როგორც საყოველთაოდ მიღებულ ტექნოლოგიებს, როგორიც არიან Skype, Google Docs და Google Wave, ასევე საკუთარ ექსკლუზიურ დამუშავებებს - საბუთების ბრუნვის ელექტრონული სისტემა პრივატდოკ. პრივატბანკი გახდა პირველი ბანკი უკრაინაში, რომელმაც შესთავაზა თავის კლიენტებს ინტერნეტ-ბანკინგის შესაძლებლობების გამოყენების მა 1000 ტივი ხერხი. 2011 წლის 20 იანვრისათვის მდგომარეობით ინტერნეტ-ბანკის „პრივატ24“ დარეგისტრირებულ მომხმარებლად 773 890 ადამიანი ითვლება.[10] 2011 წლის 1 თებერვლისათვის მდგომარეობით პრივატ24-ის გარდა ყველაზე ხშირად გამოიყენება აგრეთვე სისტემა Mobilebanking (მისი დახმარებით მომხმარებელს შეუძლია მართვა გაუწიოს თავის საბანკო საბარათო ანგარიშებს, აწარმოოს ფულადი გადასახადები მობილური ტელეფონით ბანკის სერვერზე SMS-ს, რომელშიც კოდი იქნება აღნიშნული, გაგზავნით), LiqPAY (პრივატბანკის სპეციალისტების მიერ შექმნილი ონლაინ-გადასახადების პლატფორმა LiqPay, რომელიც აერთიანებს Visa Money Transfer-ის ტექნოლოგიას და ინტერნეტის და მობილური არხების უპირატესობებს), ტექნოლოგია 3-D Secure (ბანკის მიერ 2010 წელში გაშვებული ტექნოლოგია თაღლითობიდან დაცვას ითვალისწინებს). გარდა ამისა, ბანკის განყოფილებებში დანერგილია ელექტრონული ხურდის უნიკალური ტექნოლოგია „მონეტების გარეშე“, რომელიც საშუალებას იძლევა კლიენტს ხურდა გადაურიცხოს მონეტებით კი არა, და ელექტრონული ფულით მისი მობილური ტელეფონის ანგარიშზე ან ელექტრონული ვაუჩერის სახით. სოციალური პროექტები[რედაქტირება | წყაროს რედაქტირება] ბანკის განყოფილებებში ტარდება კონკურსები პენს 1000 ინერებისთვის და ბავშვებისთვის. 2008 წელს შეიქმნა „ბავშვთა ბანკი“ - იუნიორბანკი[11]. იქ ბავშვებს და მოზარდებს საბანკო საქმეს ასწავლიან. 2010 წელს, პროექტის „გააკეთეთ სიამოვნებით!“[12] ფარგლებში, ბანკის განყოფილებებში მოაწყვეს საგამოფენო გალერეები პენსიონერთა შემოქმედებითი ნამუშევრებისათვის. პროექტის "Skype: გამარჯვების დღე" წყალობით ვეტერანებმა სხვადასხვა ქალაქებიდან და ქვეყნებიდან შეძლეს თავიანთი მეგობრების მოძებნა და მათთან ურთიერთობა. პროექტი ნომინირებული იყო საერთაშორისო კონკურსზე European Excellence Awards 2010. 2010 წელში, საქველმოქმედო აქციების ჩასატარებლად, პრივატბანკში შეიქმნა ცალკეული პროექტი - «დახმარება მარტივია!», მიმართული შეწირულების შეგროვებაზე ბავშთა სახლებისათვის დასახმარებლად[13]. გარდა ამისა, პრივატბანკი აძლევს თავის საბანკომატო ინფრასტრუქტურას ქველმოქმედების მიზნებისათვის თანხის უკომისიოდ შესაგროვებლად. კერძოდ, 2011 წლის იანვარში პრივატბანკმა 24 საათის განმავლობაში მოაწყო თანხების უკომისიოდ შეგროვება აეროპორტ „დომოდედოვოში“ (მოსკოვი, რფ) აფეთქებიდან დაზარალებულებისთვის დასახმარებლად (მხოლოდ უკრაინაში შეაგროვეს 105 ათას გრივნაზე მეტი)[14], 2010 წლის ოქტომბერში ოჯახებისათვის, რომლებიც დაიღუპენ სსშ გამო მარგანეცში (დნეპროპეტროვსკის ოლქი, უკრაინა; შეგროვებულია 101 ათასი გრივნა)[15], 2010 წლის მარტში მოსკოვის მეტროში აფეთქებიდან დაზარალებულებისთვის დასახმარებლად (11 ათასი გრივნა) და 2008 წლის ივნის-ივლისში დასავლეთ უკრაინაში წყალდიდობიდან დაზარალებულებისთვის დასახმარებლად (530 ათასი გრივნ 1000 ). 2011 წელს პრივატბანკი აპირებს სოციალური პროექტის „პრივატბანკი ნარკოტიკების წინააღმდეგ!“ გაშვებას. ბანკის ჯილდოები[რედაქტირება | წყაროს რედაქტირება] - 1999—2002 — ავტორიტეტული ჟურნალის "Euromoney" შეფასებით, პრივატბანკი აღიარებული იყო როგორც უკრაინის საუკეთესო ბანკი სამამულო ბაზარზე (”Awards for excellence”-ის რეიტინგი). - 1999 — ჟურნალი "Global Finance"-ის შეფასებით, პრივატბანკი აღიარებული იყო როგორც უკრაინის საუკეთესო ბანკი განვითარებად ბაზრებზე. - 1999, 2003—2004 — World`s Bank Best Awards-ის ჯილდო, „უკრაინის საუკეთესო ბანკი“. - 2000, 2002 и 2010 — პრივატბანკი „უკრაინის საუკეთესო ბანკია“ ავტორიტეტული ინგლისური ჟურნალის "The Banker" ვერსიით (”Bank of the year”-ს რეიტინგი). - 2001-2009 — ჟურნალი "Global" ზედიზედ რვა წელი აღიარებდა პრივატბანკს როგორც საუკეთესო ბანკს "World’s Best Foreign Exchange"-ის რეიტინგში [16]. - 2003 — პრივატბანკი აღიარებულია როგორც საუკეთესო ბანკი 2003 წელში Western Union-ის კლიენტების მომსახურების ხარისხის საკითხებში. - 2003 — პრივატბანკი - საუკეთესოა უკრაინაში „World’s Best Bank 2003" (ჟურნალ "Global Finance"-ის რეიტინგი)[17]). - 2004 — პრივატბანკი აღიარებულია როგორც „2004 წლის საუკეთესო ბანკი“ (ჟურნალი " Global Finance"-ის ბაზარ Fore ff6 x-ის ოპერატორების გლობალური რეიტინგი). - 2005 — Best Emerging Marker Banks-ის რეიტინგი, წოდება „უკრაინის საუკეთესო ბანკი“. - 2007 — ჯილდოთი „მომსახურების პუნქტების ქსელის ყველაზე ინტენსიურ განვითარებისათვის“ (Certificate Excellence Awarded to PrivatBank for the fastest network development) აღნიშნა პრივატბანკი კამპანიამ MoneyGram Payment Systems, Inc. (აშშ). - 2009 — «Best local bank in Ukraine», ჟურნალმა "EMEA Finance" პრივატბანკი უკრაინის საუკეთესო ბანკად აღიარა «Best local bank 2009»-ის რეიტინგში. - 2010 — წლის შედეგებით ჟურნალმა "The Banker" აღიარა პრივატბანკის ტექნოლოგია „ელექტრონული ხურდა“ საუკეთესოდ ნომინაციაში «Best Innovation in Cash and Treasury Technology» რეიტინგში «Innovation in Banking Technology Awards».[18] - 2010 — მსოფლიო პროექტის "The World’s Most Reputable Companies" ფარგლებში პრივატბანკმა დაადასტურა უკრაინის საბანკო სისტემის აბსოლუტური ლიდერის სტატუსი კლიენტების ნდობის საკითხებში [19]. სქოლიო[რედაქტირება | წყაროს რედაქტირება] - ↑ პრივატბანკს იმედი აქვს 1 მლრდ გრივნით გაზარდოს საკრედიტო პორტფელი - საიტი "MиHФиH" („ფინსამ“) - ↑ Зa Haлorи, koTopыe зaплaTил ПpиBaTБaHk, MoжHo kyпиTb OдHokлaccHиkи.ru — ИA "yHИAH" - ↑ პრივატბანკის ბანკომატების ს 1000 ა - ↑ პრივატბანკის თვითმომსახურების ტერმინალების სია - ↑ „დღის განმავლობაში პრივატბანკი მთელ ხარკოვს მოემსახურება“ - ახალი ამბავი საიტზე "БaHkи ykpaиHы" („უკრაინის ბანკები“) - ↑ მონაცემები გახმოვანებული არიან პრივატბანკის მმართველობის თავმჯდომარის მიერ "ИHBecTГaзeTa“-ს („ინვესტგაზეთის“) ინტერვიუში (No49, 13 დეკემბერი 2010) - ↑ პრივატბანკის მოკლე ისტორია მის ოფიციალურ საიტზე - ↑ (ინგლისური)Every fifth Ukrainian bank operated at a loss in 2010, KyivPost, 9.02.2011 - ↑ 2010 წლის განმავლობაში პრივატბანკმა გამოიმუშავა ყველაზე მეტი - თითქმის 1,4 მლრდ გრივნა - ИA "ykpaиHckиe HoBocTи" (სს „უკრაინის ახალი ამბები“, 28.01.2011 - ↑ პირველი ნაბიჯები პრივატ24-ში - საიტი "БaHkи и плaTeжHыe cиcTeMы B иHTepHeTe" („ბანკები და გადასახდელის სისტემები ინტერნეტში“) - ↑ იუნიორბანკის საიტი - ↑ პრივატბანკის პრეს-რელიზი პროექტის „გააკეთეთ სიამოვნებით!“ სტარტის შესახებ - ↑ Site - ↑ კიდევ 2350 უკრაინელმა ბოლო დღე-ღამის განმავლობაში გადაურიცხა ფული „დომოდედოვოში“ აფეთქებიდან დაზარალებულებს - ИA "ИHTepфakc-ykpaиHa" (სს „ინტერფაქსი-უკრაინა“) - ↑ მარგანეცში სსშ-ის მსხვერპლებს დახმარება შეიძლება პრივატბანკის ნებისმიერ ბანკომატში -- საიტი БaHkи ykpaиHы (უკრაინის ბანკები) - ↑ (ინგლისური)Ukraine Country Report - ↑ (ინგლისური)Site - ↑ მონეტების გარეშე“ Liqpay აღიარებულია 2010 წლის საუკეთესო საბანკო ინოვაციათ - საიტი "ЭлekTpoHHыe плaTeжHыe cиcTeMы ykpaиHы" („უკრაინის ელექტრონული გადასახდელის სისტემები“) - ↑ (ინგლისური)Reputation Award in Ukraine 2010, “The most respected companies of Ukraine”, December 7, 2010


Integrity Helpline თქვენ შეგიძლიათ, შეამოწმოთ თქვენი შეტყობინების სტატუსი იმ დაშვების ნომრისა და პაროლის გამოყენებით, რომელიც შექმენით შეტყობინების დატოვების დროს. თუ თქვენ გსურ კონფიდენციალური საუბარი, დაგვირეკეთ და ჩვენი გუნდის ერთ-ერთი წარმომადგენელი სიამოვნებით გაგიწევთ დახმარებას. select local number below თუ თქვენ ახორციელებთ საერთაშორისო ზარს, აირჩიეთ თქვენი ადგილმდებარეობა ჩამონათვალიდან თქვენი ქვეყნისთვის განსაზღვრული უფასო საერთაშორისო ზარისთვის. თუ თქვენი ქვეყანა არ არის ჩამონათვალში დამატებითი ინფორმაციისთვის დააჭირეთ აქ: გთხოვთ, გაითვალისწინოთ ეს არ არის გადაუდებელი დახმარების რესურსი. დაუკავშირდით ადგილობრივ პასუხისმგებელ ორგანოებს თუ თქვენი სიცოცხლე საფრთხეშია. ინსტრუქცია საერთაშორისო ზარის განხორციელების შესახებ ეს არ არის გადაუდებელი დახმარების ხაზი. თუ თქვენ გსურთ შეტყობინების დატოვება გადაუდებელ საკითხზე, გთხოვთ მიმართოთ თქვენი ქვეყნის შესაბამის სასწრაფო-გადაუდებელი მომსახურების ცენტრს ან სამართალდამცავ ორგანოებს. If your country is not listed, use the following number for a collect call/reverse charge call. Operator assistance may be required and local charges may apply:+1-720-514-4400 საერთაშორისო ზარის განხორციელების დროს, გთხოვთ, უზრუნველყოთ ქვეყნის სათანადო კოდის გამოყენება, რომელიც შეესაბამება თქვრნს ადგილმდებარეობას და ზარის წამოწყების ადგილს ეს არ არის გადაუდებელი დახმარების ხაზი. თუ თქვენ გსურთ შეტყობინების დატოვება გადაუდებელ საკითხზე, გთხოვთ მიმართოთ თქვენი ქვეყნის შესაბამის სასწრაფო-გადაუდებელი მომსახურების ცენტრს ან სამართალდამცავ ორგანოებს.


source: CulturaX

text: ტრამვაი, სახელად "წარსული" - 1TV ტრამვაი, სახელად "წარსული" ოთხნი ვიყავით, ჰო, ოთხნი, ერთი გოგონაც გვახლდა, ფრანკფურტში კალმოსნების საერთო ჯგუფს რომ გამოვეყავით და გერმანიის სხვა ქალაქებისკენ გავუტიეთ. ფრანკფურტი საერთაშორისო შეხვედრებისა და გამოფენების მეგაპოლისია და იქ იმართებოდა ქართული წიგნის გამოფენა. სხვა ქალაქებისკენ გავუტიეთ ... მანამდე ერთ მაღალსართულიან სასტუმროში ვცხოვრობდით და მხოლოდ ვესტიბიულში ვხვდებოდით ერთმანეთს. უცნაური განცდა მქონდა: ის ადამიანები, ვისაც ვიცნობდი, აქ ერთად შეგროვილიყვნენ და ეს ერთად თავმოყრა უჩვეულო გრძნობას აღმიძრავდა. ვერ წარმოვიდგენდი, რომ ისინი ერთმანეთს ასე კარგად იცნობდნენ, ვერც იმას წარმოვიდგენდი, რომ საქმიანი სახეებით ასე ერთად იფუთფუთებდნენ და ეცოდინებოდათ, რისთვის იყვნენ აქ ჩამოსულები. სასტუმროსგან მოშორებით ფართო ეზო თუ მოედანი იყო მასიურ და განიერ შენობებს შორის მოქცეული. ამ მოედანზე სხვადასხვა მიმართულებით მოძრაობდნენ განსხვავებული ასაკის ადგილობრივი გერმანელები და სხვა უცხოელები; შეიძლება ითქვას, რომ გარშემო სრული ქაოსი ბრუნავდა, ოღონდ ეს ქაოსი ჩემ გარდა არავის უკვირდა. აქ როგორც ამბობდნენ, საგამოფენო სივრცე ერთ ტერიტორიაზე უყრიდა თავს სხვადასხვა ქვეყნიდან ჩამოსულ ადამიანებს. რა უნდოდათ მათ, რისთვის ჩამოვიდნენ? ალბათ ერთმანეთის გაცნობა სურდათ, მაგრამ ამ ხალხმრავლობაში ეს სურვილი დაკარგეს, ჰო, დაკარგეს და ახლა ინერციით მოძრაობდნენ. ეს ჩემი შთაბეჭდილება იყო და მე მჯეროდა ჩემი შთაბეჭდილების. ფრანკფურტში ფართო და ხალხმრავალი ქუჩები სერავდა ერთმანეთს, მე სასტუმროს მეცხრამეტე სართულიდან შუაღამისას დავყურებდი უნაპირო ქალაქს და ვხედავდი, რომ მას ეღვიძა და არ აპირებდა დაძინებას. მე მინდოდა განმეჭვრიტა ამ ქალაქის არსი, მზერით ვიხელთებდი მის მოძრაობას, ნათებას, სინათლის ზიგზაგებს, მაგრამ მაინც ვერანაირ განწყობას ვერ ვიქმნიდი, მხოლოდ სიუცხოვეს ვგრძნობდი. ასე რომ, დღე და ღამე ერთმანეთს ჰგავდა. ღამითაც ისევე იგრძნობოდა ქალაქის მაჯისცემა, როგორც დღისით. საგამოფენო სივრცის უზარმაზარ ლაბირინთში მწერებივით მოძრაობდნენ ადამიანები, აქ ერთი ადამიანი ან ერთი წიგნი თავისი სიმცირის გამო ყოველგვარ აზრს კარგავდა. მნიშვნელოვანი იყო არა ადამიანი, არამედ მასა, არა ადამიანთა სახეები და მათზე აღბეჭდილი გრიმასები, არამედ ამ ადამიანების ზურგები. შენც იმათ დინებას მიჰყვებოდი და ისინი იმავეს გეუბნებოდნენ, რასაც გეტყოდნენ მათივე სახეები. ისინი გეუბნებოდნენ, საით უნდა წასულიყავი და შენც მიდიოდი. სხვადასხვა სართულზე მოწყობილ პავილიონებში ერთდროულად მიმდინარეობდა ავტორების გაცნობა და ნაწარმოებების კითხვა. მსმენელები ნაუცბათევად გაწყობილ სკამებზე ისხდნენ, კედლები სხვადასხვა ზომის ეკრანებით იყო აღჭურვილი, მაყურებლები იყენებდნენ აუდიო და ვიდეო სისტემებს, დარბაზები მკრთალი შუქით ბრწყინავდა, რაც თითქოს ინტელექტუალურ ინტერესს და გემოს აღუძრავდა ყველას. პავილიონები ... ყოველივე ეს თითქოს რიტუალი იყო, რომელიც უნდა აღსრულებულიყო, რადგან საერთო წესრიგის ნაწილად აღიქმებოდა. ხალხმრავლობის გარეშე არაფერს აზრი არ ჰქონდა, მოკლე მონაკვეთზე უამრავ ადამიანს უნდა ეტრიალა, რაც თავისებურ აზრს სძენდა ყველაფერს. მბრუნავი მასა შენობის გარეთაც და შიგნითაც უწყვეტ დინამიკას ქმნიდა და ეს იყო მთავარი. ეს დინამიკა ინტიმის სრულ უნიფიცირებას ახდენდა და ასეც უნდა ყოფილიყო. ინტიმი, შეყოვნება, დაფიქრება, განჭვრეტა, გახსენება არ იყო სასურველი, სასურველი იყო მუდმივი ბრუნვა, რომელიც იმაზე მეტყველებდა, რომ მწერალიც "ჰომო ფაბერია", მუდმივმოქმედი კბილანებიანი წრიული ბრტყელი რგოლია, რომელმაც ნელა უნდა დაფქვას რეალობა, ნაწარმოებად აქციოს და საგამოფენო პავილიონებში ნელ-ნელა დაანაწილოს. ადამიანები კულტურის უზარმაზარ რეზერვუარებზე დაძვრებოდნენ და სარჩოს ეძებდნენ. ეს რეალობის ნაფქვავი მათი სულიერი საზრდო იყო, მათი მოსახელთებელი სუბსტრატი. ამ გიგანტურ ლაბირინთში ერთმანეთს ენაცვლებოდნენ და ერთ სივრცეში ირეოდნენ ფოტორეპორტიორები, მექანიკოსები, პროდიუსერები, დიზაინერები, მწერლები, თარჯიმნები, მენეჯერები, ტელეჟურნალისტები და სხვები. და ისიც უნდა ითქვას, რომ მართალია "ლიტერატურულ პროდუქციას" მთავარ მასალად მიიჩნევდნენ და ყველა მის გარშემო იყო შემოკრებილი, მწერალი მაინც არ ითვლებოდა მთავარ ფიგურად, ის ერთ-ერთი მაკავშირებელი რგოლი გახლდათ "წარმოებითი ურთიერთობისა". ეს კი იმაზე მეტყველებდა, რომ დღეს მწერლობა ეკონომიკას დაქვემდებარებული კულტურის მოქმედი კომპონენტია. კულტურამ უნდა იტრიალოს, როგორც მექანიზმმა, რომელიც არ უნდა გაჩერდეს, რადგან თუ გაჩერდა, ადამიანები სხვადასხვა სივრცით წერტილებში დარჩებიან უფუნქციოდ გაფანტულები. რაკიღა არსებობდნენ ადრე მწერლები და, ზოგადად, არსებობდა მწერლობა, არსებობს დღესაც და მას თავისი მკაცრად შემოწერილი ადგილი აქვს ცხოვრების რომელიღაც უბანზე შერჩენილი და ამ უბნის შიგნით ბაქტერიებივით ირევიან კალმოსნები. მათი პროფესია ძველია, მაგრამ დღესაც რამდენადმე ინარჩუნებს მნიშვნელობას და ამაზე ცხადად ღაღადებენ ხალხით სავსე პავილიონები... მე და გვარამს რომელიღაც პავილიონში ერთად გვქონდა აუდიტორიასთან შეხვედრა დანიშნული. ჩვენ ხალხის მღვრიე ნაკადს შევერიეთ და კიბეს შევუყევით. თავიდანვე მივხვდით, რომ პავილიონს იოლად ვერ მივაგნებდით. შემოდგომის მზიანი დღე იყო და სინათლით სავსე დარბაზებში მილეთის ხალხი ირეოდა. კიბეზე ზევახ გადელია შეგვხვდა, ის ყოველ წელს დადიოდა ამ ქალაქში და ვისკით გაბიჟვინებულ სახეზე ირგვლივ მოფუთფუთე ადამიანების მიმართ ირონიული განურჩევლობა ჰქონდა გამოხატული. გვარამმა თავის ძველ ნაცნობს პავილიონის ნომერი დაუსახელა და, როცა შეატყო, სად უნდა მივსულიყავით, დააყოლა, შენ კარგი ვისკი გექნება გადანახულიო. გადელიამ ჰაერში ხელი აიქნია, რაც იმას ნიშნავდა, გამომყევითო და ჩვენც სწრაფი ნაბიჯით გავყევით. მან სხვადასხვა მიმართულებით მოძრავი ბრბო გაკვეთა და ერთ კარს მიადგა. ამ კარის მიღმა გრძელი, ვიწრო დერეფანი იყო, დერეფნის შემდეგ რკინის ხვეული კიბე ჩავიარეთ და იქ გადელიამ პატარა კარადის კარი შეხსნა, ვისკის გაბერილი ბოთლი გადმოიღო, სითხე მომცრო სირჩებში ჩამოასხა და გამოგვიწოდა. მე და გვარამმა დავლიეთ და წამოსვლა დავაპირეთ, მაგრამ თითოც შემოგვთავაზა. უარი არ გვითქვამს, ისიც დავლიეთ და წამოვედით, კვლავ მუდმივად მბრუნავ მასაში ავითქვიფეთ და პავილიონის საძებნელად გამოვეშურეთ. ხანგრძლივი ძებნის შემდეგ პავილიონსაც მივაგენით და უკვე დაგვიანებულები ავტორების დაბალ მაგიდებს მივუსხედით. დაგვიანებამ გაკვირვება გამოიწვია, უნდა გამოეწვია კიდეც, ვინაიდან ჩემს თავზე ჩემი მოზრდილი ბანერი ეკიდა, სადაც ისეთი კაცის სახე მქონდა, რომელიც არსად არ იგვიანებს და, თუ იგვიანებს, ეს მხოლოდ მანევრია.


source: wikipedia

text: 20 აგვისტო — გრიგორიანული კალენდრის 232-ე დღე (ნაკიან წლებში – 233-ე დღე). წლის ბოლომდე დარჩენილია 133 დღე. დღის მოვლენები 636 : იარმუკის ბრძოლა - არაბთა ჯარები ხალიდ ბილ ვალიდის მეთაურობით სირიასა და პალესტინას ართმევენ ბიზანტიის იმპერიას, რაც მუსლიმანთა დაპყრობებისა და არაბეთს გარეთ ისლამის სწრაფი გავრცელების პირველი დიდი ტალღა იყო. 917 : ანქიალუსის ბრძოლა - ბულგარეთის მეფე სემეონ I თრაკიას იპრყობს და ბიზანტიელებს სდევნის. 1000 : უნგრეთი დაარსდა როგორც ქრისტიანული სახელმწიფო სტეფენ I-ის მიერ. 1900 : იაპონიის დაწყებითი სკოლის კანონით შემოღებულ იქნა აუცილებელი ოთხწლიანი სწავლება. 1914 : პირველ მსოფლიო ომში გერმანიის ჯარმა აიღო ქ. ბრიუსელი. 1920 : პირველი კომერციურლი რადიოსადგური 8MK (WWJ) იწყებს მაუწყებლობას დეტროიტში, მიჩიგანი. 1926 : დაარსდა იაპონიის საზოგადოებრივი მაუწყებლობის კომპანია Nippon Hōsō Kyōkai (NHK). 1940 : მეხიკოში გადასახლებაში მყოფ რუს რევოლუციონერ ლეონ ტროცკის დაქირავებულმა მკვლელმა ყინულის ცულით სასიკვდილო ჭრილობა მიაყენა. ტროცკი მომდევნო დღესვე გარდაიცვალა. 1960 : სენეგალმა მალის ფედერაციიდან გამოდის და დამოუკიდებლობას აცხადებს. 1968 : ვარშავის ხელშეკრულების ორგანიზაციის წევრი ქვეყნების ჯარები შევიდნენ ჩეხოსლოვაკიაში, „პრაღის გაზაფხულის“ პოლიტიკური ლიბერალიზაციის ჩასახშობად. 1991 : 50-წლიანი ოკუპაციის შემდეგ ესტონეთმა სსრ კავშირისაგან დამოუკიდებლობა გამოაცხადა. 1991 : საბჭოთა კავშირის დაშლა : 100.000-ზე მეტი ადამიანი გამოდის საბჭოთა კავშირის პარლამენტის შენობის წინ ხუნტის წინააღმდეგ. 2007 : საქართველოს რკინიგზის მართვის უფლება 99 წლით ბრიტანულ კომპანია „ფარქფილდ ინვესტმენტს“ გადაეცა. 2015 : საბერძნეთის პრემიერ-მინისტრი ალექსის ციპრასი თანამდებობიდან გადადგა. 2016 : გაზიანთეფში მომხდარი ტერაქტის შედეგად დაიღუპა 54 და დაშავდა 66 ადამიანი. 2017 : ბორჯომის ხეობაში მომხდარი ხანძრის შედეგად, ტყის 100 ჰექტარზე მეტი ტერიტორია დაიწვა. 2018 : ვენესუელაში ახალი ვალუტა, სუვერენული ბოლივარი შემოიღეს. ამ დღეს დაბადებულნი 1833 : ჰარისონი, ბენჯამინ — აშშ-ს 23-ე პრეზიდენტი (გ.1901) 1889 : კაკაბაძე, დავით — ქართველი მხატვარი 1890 : ლავკრაფტი, ჰაუარდ ფილიპს — ამერიკელი მწერალი (გ.1937) 1901 : კვაზიმოდო, სალვადორე — იტალიელი მწერალი, ნობელის პრემიის ლაურეატი 1913 : სპერი, რობერტ ვოლკოტ — ამერიკელი ნეირობიოლოგი, ნობელის პრემიის ლაურეატი 1936 : ჰიდეკი შირაკავა — იაპონელი ქიმიკოსი, ნობელის პრემიის ლაურეატი 1937 : კონჩალოვსკი, ანდრეი — რუსი რეჟისორი 1941 : მილოშევიჩი, სლობოდან — სერბეთის პრეზიდენტი 1944 : განდი, რაჯივ — ინდოეთის პრემიერ მინისტრი 1947 : ჟოზე ვილკერი — ბრაზილიელი მსახიობი და რეჟისორი 1948 : რობერტ პლანტი — ინგლისელი ვოკალისტი, ჯგუფ ლედ ზეპელინის წევრი. ამ დღეს გარდაცვლილნი 984 : იოანე XIV — რომის პაპი 1580 : ოსირიუ, ჟერონიმო — პორტუგალელი ისტორიკოსი 1773 : ფლორესი, ენრიკე — ესპანელი ისტორიკოსი 1823 : პიუს VII — რომის პაპი (დ.1740) 1914 : პიუს X — რომის პაპი (დ.1835) 1915 : ელრიხი, პაულ — გერმანელი მეცნიერი, ნობელის პრემიის ლაურეატი მედიცინაში 1917 : ბაიერი, ადოლფ ფონ — გერმანელი ქიმიკოსი, ნობელის პრემიის ლაურეატი 1961 : ბრიჯმანი, პერსი ვილამს — ამერიკელი ფიზიკოსი, ნობელის პრემიის ლაურეატი დღესასწაულები მართლმადიდებელი ეკლესია აღნიშნავს შემდეგი წმინდანების ხსენების დღეს: დომენტი სპარსი და ორნი მოწაფე მისი მარინ მხედარი და ასტერიოს სინკლიტიკოსი ორე ნიტრიელი პოტამია საკვირველთმოქმედი პიმენ მრავალსნეული აგრეთვე: ესტონეთი : რესტავრაციის დღე იხილეთ აგრეთვე სხვა თვეები: 0820


text: ჰენრიხ გერმან რობერტ კოხი (; დ. 11 დეკემბერი, 1843, კლაუსთალი, გერმანია, — გ. 27 მაისი, 1910, ბადენ-ბადენი, გერმანია) — გერმანელი ექიმი და მიკრობიოლოგი, თანამედროვე მიკრობიოლოგიისა და ეპიდემიოლოგიის ერთ-ერთი ფუძემდებელი. კოხის ძირითადი შრომები ეხება ინფექციური დაავადებების გამომწვევთა გამოვლენასა და მათთან ბრძოლის მეთოდების შემუშავებას. კოხმა პირველმა მიიღო ადრე აღმოჩენილი ჯილეხის ბაცილის წმინდა კულტურა და ახსნა ჯილეხის გავრცელების გზები. აღმოაჩინა ტუბერკულოზის გამომწვევი (1882), მიიღო ბაქტერიული პრეპარატი ტუბერკულინი და გამოიყენა იგი ტუბერკულოზის სამკურნალოდ, აღწერა კოხის რეაქცია, დაამუშავა ბაქტერიოლოგიური კვლევის ზოგადი მეთოდები და სხვ. 1905 წელს კოხს მიენიჭა ნობელის პრემია ფიზიოლოგიასა და მედიცინაში. ადრეული შრომები 1866 წელს დაამთავრა გეტინგენის უნივერსიტეტი. ექიმად მუშაობდა გერმანიის სხვადასხვა პროვინციულ ქალაქში. საველე ქირურგად მსახურობდა პრუსია-საფრანგეთის ომში (1870-1871). 1871-1880 წლებში სანიტარული ექიმი იყო ვოლშტაინში (ახლანდელი ვოლშტინი, პოლონეთი), სადაც შექმნა საოჯახო ლაბორატორია და ჩაატარა თავისი პირველი მიკრობიოლოგიური გამოკვლევები. გეტინგენში კოხის ერთ-ერთი მასწავლებელი იყო გერმანელი ანატომი და ჰისტოლოგი ფრიდრიხ გუსტავ იაკობ ჰენლე, რომელმაც 1840 წელს გამოაქვეყნა თავისი მოსაზრება, რომ ინფექციურ დაავადებებს მიკროსკოპული ცოცხალი ორგანიზმები იწვევდა. 1850 წელს ფრანგმა კაზიმირ-ჟოზეფ დავენმა ინფიცირებული ცხოველის სისხლში პირველად მიაგნო მიკრობებს და 1860 წელს დაავადებული ცხოველის სისხლის ჯანმრთელ ცხვარში შეყვანით (ინოკულაციით) შეძლო ჯილეხის გამომწვევის გამოვლენა. წინამორბედების კვლევებით შთაგონებულმა კოხმა სათანადო საკვებ ნიადაგზე მოთავსებით მოახერხა ჯილეხის ბაცილების კულტივირება და აღმოაჩინა, რომ ბაქტერიის სპორები გარემოში დიდხანს ინარჩუნებდნენ სიცოცხლისუნარიანობას. 1876 წელს კოხმა ბრესლაუში წარმატებით წარადგინა ჯილეხის გამომწვევის სასიცოცხლო ციკლის კვლევის შედეგები. ბრესლაუში მისი მასპინძლის, ბოტანიკოს ფერდინანდ იულიუს კონის მოსწავლის იოზეფ შრეტერის ექსპერიმენტებზე დაყრდნობით კოხმა სრულყო მიკროორგანიზმების წმინდა კულტურის მიღების მეთოდი. მოგვიანებით მან ბაქტერიული კულტურების კვლევის, შენახვისა და ფოტოფიქსაციის მეთოდებიც დაამუშავა. საერთაშორისო აღიარება 1870-იანი წლების ბოლოს კოხი აქტიურად მუშაობდა ჭრილობების ინფექციის, სეპტიცემიისა და ტუბერკულოზის საკითხებზე. ამავე პერიოდში მან ჩამოყალიბა ინფექციის გამომწვევის იდენტიფიცირების სახელმძღვანელო მითითებები (კოხის პოსტულატები): 1) ყოველი ინფექციური დაავადების გამომწვევი სპეციფიკური მიკროორგანიზმია, 2) მისი კულტურის სახით გამოყოფა შესაძლებელია ლაბორატორიულ პირობებში, 3) შესაბამის ცხოველში კულტურის ინოკულაცია იწვევს დაავადების განვითარებას, 4) იგივე მიკროორგანიზმის აღმოჩენა შესაძლებელია ამ ახლადინფიცირებულ ცხოველში. 1881 წელს კოხმა მის მიერ გამოვლენილი ტუბერკულოზის ბაცილა ლონდონის საერთაშორისო სამედიცინო კონგრესს წარუდგინა, მომდევნო წელს კი საკუთარი აღმოჩენა და კვლევების შედეგები ბერლინის ფიზიოლოგიის საზოგადოებას გააცნო. კოხის მუშაობა ტუბერკულოზზე ქოლერის პანდემიამ შეაფერხა. გერმანიის მთავრობამ ის საიდუმლო მრჩევლის რანგით სპეციალური კომისიის თავმჯდომარედ დანიშნა და ეგვიპტეში მიავლინა. კოხის ეგვიპტეში ჩასვლის დროისთვის ეპიდემია უკვე უკან იხევდა და მეცნიერი ინდოეთში გაემგზავრა, რათა დარწმუნებულიყო საკუთარ ვარაუდში, რომ ქოლერას ვიბრიონი იწვევდა. 1885-1891 წლებში კოხი იყო ბერლინის უნივერსიტეტის პროფესორი და ჰიგიენის ინსტიტუტის დირექტორი, 1891-1904 წლებში კი — ინფექციური დაავადებების ინსტიტუტის დირექტორი ბერლინში (მოგვიანებით ამ ინსტიტუტს მისი სახელი ეწოდა). 1880-იანი წლების ბოლოს კოხი აქტიურად დაუბრუნდა ტუბერკულოზის საკითხებზე მუშაობას და 1890 წელს შექმნა ტუბერკულინი — ტუბერკულოზის მიკობაქტერიის პროტეინების შემცველი პრეპარატი. კოხი თვლიდა, რომ ტუბერკულინი არა მხოლოდ ფილტვის ტუბერკულოზის ადრეული სტადიის სადიაგნოსტიკოდ, არამედ მის სამკურნალოდაც გამოდგებოდა. ეს უკანასკნელი მტკიცება არასწორი აღმოჩნდა და ერთხანს ტუბერკულინის დიაგნოსტიკური სარწმუნოებაც ეჭვქვეშ დააყენა. ამჟამად ის გამოიყენება ტუბერკულოზის კანის სინჯისთვის (მანტუს სინჯი). უკანასკნელი წლები 1900-იანი წლების დასაწყისში კოხი იკვლევდა მალარიას ახალ გვინეასა და იტალიაში, ასევე მსხვილფეხა პირუტყვის ჭირს სამხრეთ აფრიკაში, შავ ჭირს ინდოეთში. მოგვიანებით ის აფრიკაში დაბრუნდა ტრიპანოსომოზზე სამუშაოდ და ბრიტანეთის სამხრეთაფრიკული კომპანიისა და კოლონიური ხელისფულებისგან დიდძალი თანხა მიიღო მსხვილფეხა პირუტყვის ინფექციური დაავადების, აღმოსავლეთ ნაპირის ცხელების გამოსაკვლევად, რასაც დიდი წარმატება არ მოჰყოლია. კოხი მსოფლიოს გარშემო მისი მოგზაურობის გაგრძელებას აპირებდა, თუმცა 1908 წელს გერმანიის მთავრობის მითითებით ამერიკის შეერთებულ შტატებში შეჩერდა, რათა ტუბერკულოზის შესახებ ვაშინგტონის საერთაშორისო კონგრესს ოფიციალური დელეგატის სახით დასწრებოდა. აქედან ის გერმანიაში დაბრუნდა. გარდაიცვალა 1910 წელს ბადენ-ბადენში. კოხის მიერ ინფექციური დაავადებების ეტიოლოგიის შესახებ შექმნილმა ძირეულმა კონცეფციებმა, მისმა აღმოჩენებმა და ტექნიკურმა ინოვაციებმა დიდი როლი შეასრულა ბიოსამედიცინო მეცნიერების განვითარებაში. მისი მრავალრიცხოვანი მოსწავლეებიდან ბევრმა ბაქტერიოლოგიაში ახალი ეპოქას ჩაუყარა საფუძველი. ლიტერატურა რესურსები ინტერნეტში Robert Koch (1843-1910). ლონდონის ჰიგიენისა და ტროპიკული მედიცინის სკოლა. ციტირების თარიღი: 10 ივნისი, 2020. Robert Koch – Biographical. NobelPrize.org. Nobel Media AB 2020. ციტირების თარიღი: 10 ივნისი, 2020. სქოლიო გერმანელი ბიოლოგები გერმანელი ნობელის პრემიის ლაურეატები ნობელის პრემიის ლაურეატები ანბანის მიხედვით


text: ლევან ხურციას მიმართვა ქართველებს • Artinfo.ge ლევან ხურციას მიმართვა... ლევან ხურციას მიმართვა ქართველებს რუსთაველის თეატრის მსახიობი ლევან ხურცია თავის თანამემამულეებს მიმართავს და მეტი დაფიქრებისკენ მოუწოდებს: "ჩემო ძვირფასო ქართველო! როდის არ იქნები ორად და სამად გახლეჩილი? როდის არ იქნები "ვინმისტი" და იქნები მშობლისტი, ოჯახისტი, ქვეყნისტი? როდის მიხვდები, რომ არ გაქვს უფლება გაანადგურო ეს მიწა...? როდის მიხვდები, რომ შენ უნდა იმუშაო შენს მიწაზე და არა სხვამ? როდის მიხვდები რომ არის "კაცი" და არის "ქალი" და სხვა ყველა გაგება არის სერიოზული გადახრა და მანკიერება, რომ უბრალოდ ბუნების კანონს (მდედრი და მამრი) ეწინააღმდეგება? როდის მიხვდები, რომ შურით გაბოროტებული არ იყო და შენც ხელი გაანძრიო? როდის გაიგებ, რომ მთავრობა ვერასოდეს გიშველის, თუ შენ არ ისწავლე კანონის, მორალის, შენი ქვეყნის და უბრალოდ ერთმანეთის პატივისცემა? როდის მიხვდები, რომ პირჯვარს ამოფარებული სხვისკენ თითს არ იშვერდე და ბოროტების შეგეშინდეს? როდის გადაეჩვევი ღალატს და ცილისწამებას? როდის მიხვდები, რომ ვერ განვითარდები, თუ წარსულს და შენს ფესვებს დაივიწყებ? და როდის მიხვდები, რომ ფარისევლობა და "ვაზელინი" დღეს გაგახარებს, მაგრამ ხვალ გაგანადგურებს უკიდეგანოდ?! ქართველო – შენ ქრისტიანი ხარ, ხომ გახსოვს? ჰოდა, მე – შენნაირ ქართველს – ძალიან მიყვარხარ... და გილოცავ მარიამობას. ღვთისმშობლის მადლი და ძალა ფარავდეს ჩვენს ქვეყანას და ჩვენს ოჯახებს მეგობრებო! ბედნიერ დღეს გისურვებთ!"


საბავშვო კაბა up for girls


ქ. თბილისი, ანა პოლიტკოვსკაიას ქ. No1


text: ბადენ-ვიურტემბერგი (Baden-Württemberg) — მხარე გერმანიაში. შეიქმნა 1951 წელს სამი ყოფილი მხარის ბადენის, ვიურტემბერგ-ბადენის და ვიურტემბერგ-ჰოენცოლერნის შეერთებით. ფართობი - 35,7 ათასი კმ2, მოსახლეობა - 10.546 ათასი. ქალაქები (ათ.) – შტუტგარტი (592), მანჰაიმი (307), კარლსრუე (283), ფრაიბურგ-იმ-ბრისგაუ (198), ჰაიდელბერგი (142), ულმი (119). გერმანიის მხარეები 1952 წელს დაარსებული ქვეყნები და ტერიტორიები ბადენ-ვიურტემბერგი


საგანგებო ბრიფინგი შსს-ში - GMTV.GE Home » მთავარი » საგანგებო ბრიფინგი შსს-ში in მთავარი, სამართალი მაისი 19, 2019 „როგორც არაერთხელ აღვნიშნეთ, დღეს პოლიციის უმთავრეს ამოცანას წარმოადგენს მართლწესრიგის დაცვა და არჩევნების მშვიდ და უსაფრთხო გარემოში ჩატარების უზრუნველყოფა. სწორედ ამ მიზნით, საპოლიციო ძალები გადავანაწილეთ მთელი ქვეყნის მასშტაბით. ასევე, არაერთხელ მოვუწოდეთ ყველას, მათ შორის კოორდინატორებს, პოლიტიკური პარტიების წარმომადგენლებს და მხარდამჭერებს, რომ დაეცვათ კანონი და საფრთხე არ შეექმნათ არჩევნების მშვიდობიან გარემოში ჩატარებისთვის”, – განაცხადა მეზვრიშვილმა. „კიდევ ერთხელ მოვუწოდებთ ყველას – პოლიტიკურ პარტიებს, მათ მხარდამჭერებს, კოორდინატორებს თუ დამკვირვებლებს, დაიცავით კანონი და ნუ მოახდენთ სიტუაციის ესკალაციას. წინააღმდეგ შემთხვევაში, პოლიცია იმოქმედებს საკუთარი მანდატის შესაბამისად იმისთვის, რომ დროულად მოხდეს ყველა პროვოკაციის და დაპირისპირების პრევენცია და საარჩევნო პროცესი გაგრძელდეს მშვიდ ვითარებაში. პოლიციისთვის, როგორც პოლიტიკურად ნეიტრალური უწყებისთვის, მნიშვნელობა არ აქვს ვინ ჩაიდენს სამართალდარღვევას ან დანაშაულს, ყველას მიმართ რეაგირება იქნება შესაბამისი“, – განაცხადა ნათია მეზვრიშვილმა. Previous: გვარამია და ნარმანია კოკში (ვიდეო) Next: სოფლის რწმუნებული არჩევნებზე “მწვანე დედამიწას” წარმოადგენს (ვიდეო)


18.04.2012 12:49 დევნილები დევნილთა ამბების შესახებ მაია წიკლაურიახლო ხედით როგორია დევნილთა ცხოვრების პირობები, რა ხდება მათი საცხოვრებლის პრივატიზებასთან დაკავშირებით, მიიღეს თუ არა კომპენსაცია, ადაპტირდნენ თუ არა განსახლების ახალ ადგილას, როგორ ებრძვიან უმუშევრობას, იღებენ თუ არა სოციალურ დახმარებას - ამ საკითხების შესახებ ინფორმაციის მიღება გადაცემათა ციკლიდან , “დევნილთა ამბები” არის შესაძლებელი. დევნილების ისტორიების შესახებ რადიოსიუჟეტებს დევნილი აქტივისტები სამეგრელო-ზემო სვანეთიდან და შიდა ქართლიდან ამზადებენ. ჯამში ათი სიუჟეტი ხუთი რეგიონალური რადიოსადგურის - “ჰერეთის”, “ათინათის”, “ჰარმონიის”, “ძველი ქალაქის” და “თრიალეთის” ეთერით თვეში ერთხელ გადის. პოდკასტების სახით იგივე მასალა ხელმისაწვდომია ვებ-გვერდზე geo.regionalreporters.net. „დევნილთა ამბები“ ომისა და მშვიდობის ინსტიტუტის (IWPR) პროექტია და 2010 წლიდან ხორციელდება. IWPR -ის პროექტების კოორდინატორი შორენა ლათათია განმარტავს, რომ 2008 წლის აგვისტოს ომის შემდეგ დევნილთა მდგომარეობის შესახებ ინფორმაციული ვაკუუმი შეიქმნა, პროექტის მიზანიც, კონფლიქტის შედეგად იძულებით გადაადგილებულ პირთა პრობლემების გაშუქება იყო, რასაც ასეთი ინტენსივობით და ჩაღრმავებით ადგილობრივი მედია ვერ გააშუქებდა, „რადგან მას ამის ფუფუნება არ აქვს“. ამიტომ გადაწყვიტეს, დევნილთა ამბები თავად დევნილებს მოეყოლათ, რომელთაც ჟურნალისტურ პრინციპებსა და გაშუქების მეთოდებში ტრენინგი ჩაუტარდათ. „ამ პროექტში მეძლევა შესაძლებლობა დევნილებს დავეხმარო, თუნდაც იმით, რომ მათი პრობლემა გავახმოვანო“, - ამბობს 28 წლის ნათია ხერკენაშვილი. ის 2008 წელს ლიახვის ხეობიდან იძულებით გახდა დევნილი და ამჟამად კარალეთის დასახლებაში ცხოვრობს, რაც მას დევნილთა ამბების შიდა მხრიდან დანახვის შესაძლებლობას აძლევს. ნათია ამბობს, რომ დევნილის სტატუსი ხელს არ უშლის ობიექტურად გააშუქოს ის პრობლემა, რაც მასაც ეხება. რადგან მის მიერ მომზადებულ მასალებში ჟურნალისტური პრინციპები დაცულია და ამბის მონაწილე ყველა მხარეა წარმოდგენილი. „ადრე ჭირდა ხელისუფლების წარმომადგენლებთან, მამასახლისებთან დაკავშირება. გვეუბნებოდნენ, რომ ცენტრალური მთავრობიდან აკრძალული ჰქონდათ ჟურნალისტებთან საუბარი. შემდეგ ნახეს, რომ ობიექტურად ვაშუქებთ და ახლა უკვე კონტაქტის შესაძლებლობა გვაქვს“, - ამბობს ხერკენაშვილი. „დევნილთა ამბები“ არ შემოიფარგლება მხოლოდ ამ ორი რეგიონით. მიმოიხილავენ 2008 წლამდე არსებული დევნილების მდგომარეობასაც. აქ კონფლიქტის ზონებში მიმდინარე მოვლენებიც შუქდება, - მაგალითად, სამხრეთ ოსეთში ჩატარებული საპრეზიდენტო არჩევნები. „ვცდილობთ დევნილთა პრობლემების შესახებ ინფორმაცია კომპეტენტურ პირებს მივაწოდოთ“, - ამბობს ლათათია. შედეგი, რომელიც „დევნილთა ამბების“ გაშუქებას მოჰყვა, იყო, მაგალითად, შეშის დარიგება კომპაქტურ დასახლებებში, როცა ამის საჭიროება იყო - აღნიშნავს IWPR-ის რედაქტორი, გიორგი კუპატაძე. Geo.regionalreporters.net-ზე აგრეთვე თავსდება ვიდეოები, როგორც დევნილთა პრობლემების, ისე საქართველოს სხვა აქტუალური საკითხების შესახებ - შიდსის პრობლემა, აჭარაში მეჩეთის მშენებლობის საკითხი. ვიდეოებზე, რომლებიც თვეში ორჯერ მზადდება რეგიონალური მედის ჟურნალისტები მუშაობენ. მასალას ინგლისური ტიტრები ედება და IWPR-ის საიტზე იდება, რომელსაც ათი ათასზე მეტი ადამიანი საქართველოს ფარგლებს გარეთ ნახულობს. Geo.regionalreporters.net იგივე რეგიონული მედიის ქსელია, პროექტი, რომელიც აშშ-ს სახელმწიფო დეპარტამენტის მიერ ფინანსდებოდა და 2007-დან 2009 წლამდე მუშაობდა. გიორგი კუპატაძის განმარტებით, პროექტში ათეულობით რეგინალური ჟურნალისტი იყო ჩართული, რომლებიც მუშაობდნენ ისეთი თემების გაშუქებასა და წინ წამოწევაზე, რომლებიც ცენტრალური მედიის ყურადღების მიღმა რჩებოდა. მათ მიერ მომზადებული მასალა გადიოდა რეგინალურ რადიოსადგურებში და ბეჭდურ მედიაში, შემდეგ თავსდებოდა რეგიონალური მედიის ქსელის ვებ გვერდზე. “ეს პროექტი დასრულდა, ამიტომ გადავწყვიტეთ ეს ბაზა როგორც საიტი ამ პროექტისთვის გამოგვეყენებია. პრეტენზია არ გვაქვს, რომ ტრანსლირების ცენტრალიზებულ სისტემას ავაგებთ, მაგრამ სოციალურ ქსელებში დაშეარებით ვცდილობთ გადაცემების მასებში გატანას“, - ამბობს კუპატაძე.


თამაში Fox N Roll 2 Like მოგვარებას ლოგიკა თავსატეხები? უყვარს კანონების ფიზიკის? მაშინ ეს თამაში არის თქვენთვის! ონლაინ თამაში Fox N Roll 2 - თამაში უფასოდ რეგისტრაციის გარეშე. ფოტოალბომები თამაში ფლეშ თამაში Fox N Roll 2 ონლაინ zxgame9.com. თუ გსურთ ონლაინ თამაში Fox N Roll 2 - გაუზიაროს იგი თქვენს მეგობართან ერთად. როგორ ითამაშოს თამაში ონლაინ Fox N Roll 2. კონტროლის თამაში Fox N Roll 2. Like მოგვარებას ლოგიკა თავსატეხები? უყვარს კანონების ფიზიკის? მაშინ ეს თამაში არის თქვენთვის! მართლაც, Fox N Roll 2, თქვენ უნდა გავაკეთოთ ზუსტად გადაწყვეტის მარტივი და რთული პრობლემები ასოცირდება ლოგიკა და ცოდნა მათემატიკისა და ფიზიკის. დაათვალიერეთ ჩვენი გონება და გაიაროს ყველა დონეზე ამ გასართობი თამაში! Fox N Roll 2 ( რაოდენობა0, middlecover ნიშანი: 0/5)


უწმიდესისა და უნეტარესის, სრულიად საქართველოს კათოლიკოს-პატრიარქის, ილია II ქადაგება სვეტიცხოვლობის დღესასწაულზე – საქართველოს საპატრიარქო | Patriarchate Of Georgia უწმიდესისა და უნეტარესის, სრულიად საქართველოს კათოლიკოს-პატრიარქის, ილია II ქადაგება სვეტიცხოვლობის დღესასწაულზე 12 ივლისი კატეგორია: ამბიონის ქადაგებები, სვეტიცხოვლის საპატრიარქო ტაძარი, 12 ივლისი, 2004 წელი „სულიერ საზრდოს რომ ესწრაფვოდნენ ჩვენი წინაპრები, ამიტომაც ჩამოჰქონდათ უცხოეთიდან სხვადასხვა სიწმინდეები“ უფლისმიერი ძალა და მშვიდობა აუცილებელია ყოველი ადამიანისთვის, ყოველი ერისათვის. როცა ჩვენ ძალაზე ვსაუბრობთ, უპირველეს ყოვლისა, სულიერ ძალას ვგულისხმობთ. სულიერი ძალა კი არის მადლი სულისა წმიდისა, _ „უძლურთა მკურნალი და ნაკლულევანთა აღმავსებელი“. სულიერ საზრდოს რომ ესწრაფვოდნენ ჩვენი წინაპრები, ამიტომაც ჩამოჰქონდათ უცხოეთიდან სხვადასხვა სიწმინდეები. აი, დღეს თქვენ ემთხვიეთ მადლის ქვას, რომელიც წმიდა დავით გარეჯელმა იერუსალიმიდან ჩამოაბრძანა. რა თქმა უნდა, ყოველ ერს და ყოველ ადამიანს გარდა სულიერი ძალისა, ფიზიკური ძალაც ესაჭიროება. ჩვენი წინაპრები ცდილობდნენ, შეეძინათ ეს საუნჯენი. გარდა ძალისა, როგორც ვთქვით, ადამიანს და ერს ესაჭიროება მშვიდობა. მის გარეშე ადამიანი ვერაფერს აკეთებს. მაგრამ მშვიდობა რომ გქონდეს, ამისთვის შინაგანი სიმშვიდეა აუცილებელი. ამიტომ ამბობს დავით წინასწარმეტყელი: „მოიხსენე უფალო დავით და ყოველი სიმშვიდე მისი.“ ჩვენ ვცდილობთ, მოვიპოვოთ სულიერი და ფიზიკური ძალა და მოვიპოვოთ მშვიდობა, რომელიც დაიცავს ქართველ ერს. უკვე რამდენიმე წელია, რაც არსებობს წმიდა ნინოს გზაზე მსვლელობის ტრადიცია. მორწმუნეთა ჯგუფი ფეხით მოდის ხოლმე იმ გზით, რომელიც განვლო წმიდა ნინომ _ ფარავნის ტბიდან მცხეთამდე. ჯგუფის წევრებს ამისათვის 40 დღე ესაჭიროებათ. წელს ეს წმიდა გზა 93 ადამიანმა გამოიარა. 93 მორწმუნე ლოცულობდა, რათა საქართველოს ჰქონდეს ძალა და მშვიდობა. ჩვენ აღვავლენთ ლოცვებს მათთვის და მათი კეთილდღეობისათვის. აღსანიშნავია, რომ წელს ქართველების გარდა, მსვლელობაში მონაწილეობას იღებდნენ რუსი მართლმადიდებლებიც. ეს ძალიან მნიშვენლოვანია. თქვენ იცით, დღეს როგორი რთული ურთიერთობებია რუსეთსა და საქართველოს შორის. შევთხოვთ უფალს, მოგვანიჭოს მადლი სულისა წმიდისა! შევთხოვთ 12 მოციქულს, რომ მათი ლოცვით ღმერთმა მოსცეს საქართველოსა და რუსეთს მშვიდობა და სულთა ჩვენთა ცხონება და დიდი წყალობა. წმიდა ნინოს გზის მონაწილეებს დღეს, როგორც ლოცვა- კურთხევა, დაურიგდებათ სპეციალური სიგელები და წიგნები. ღმერთმა დაგლოცოთ, გაგაძლიეროთ. ღმერთმა დალოცოს, გააძლიეროს და გაახაროს სრულიად საქართველო! Share the post "უწმიდესისა და უნეტარესის, სრულიად საქართველოს კათოლიკოს-პატრიარქის, ილია II ქადაგება სვეტიცხოვლობის დღესასწაულზე"


text: ჩეჩნეთში დასრულდა გამოძიება უფლებადამცველ ოიუბ ტიტიევის საქმეზე ჩეჩნეთში დასრულდა გამოძიება ადამიანის უფლებების დამცველი საზოგადოება "მემორიალის" ჩეჩნეთის განყოფილების ხელმძღვანელის, ოიუბ ტიტიევის საქმეზე. მას ბრალად ედება ნარკოტიკების შენახვა. უფლებადამცველს ათი წლით პატიმრობა ემუქრება. მხარეების მოსმენა 11 მარტისთვის არის დანიშნული. წინასწარი მონაცემებით, ტიტიევს მარტის ბოლოს შეიძლება გამოუტანონ განაჩენი. ტიტიევი 2018 წლის იანვარში დააპატიმრეს. გამოძიების თანახმად, მის მანქანაში აღმოაჩინეს მარიხუანა. ტიტიევის კოლეგები მიიჩნევენ, რომ მისი საქმე შეთითხნილია და აცხადებენ, რომ ჩეჩნეთის ხელმძღვანელობა ცდილობს რესპუბლიკაში თავიდან მოიშოროს ადამიანის უფლებების დამცველები. ჩეჩნეთის ლიდერი რამზან კადიროვი არაერთხელ გამოვიდა ჩეჩნეთში უფლებადამცველთა მკაცრი კრიტიკით. ადვოკატები არ გამორიცხავენ ტიტიევის მიმართ მიკერძოებულ დამოკიდებულებას და აღძრეს შუამდგომლობა, საქმე განხილულ იქნეს ფედერალურ დონეზე. მაგრამ საქმე ჩეჩნეთის საგამოძიებო კომიტეტს გადაეცა. წყლის საფასურის გადაუხდელობის გამო დენს ვეღარ გათიშავენ - რა შემთხვევაში მოქმედებს ახალი წესი (40643)


სხვა 2013-05-21„არა ძალადობას“ - აქცია ბათუმში 2013-05-20შსს რაიონების ადგილობრივი ბიუჯეტების გამოყენებას აგრძელებს ქართული ტელეარხებზე შსს ახალი სარეკლამო ვიდეო გამოჩნდა. რეკლამიდან გვიხსნიან, რომ გაუქმდა სამინისტროს სოდ-ის და კუდ-ის დეპარტამენტები, შეიქმნა ახალი სამსახური - სახელმწიფო უსაფრთხოების სააგენტო და ა.შ. მაყურებელმა რეკლამიდან დასკვნა უნდა გამოიტანოს, რომ სამინისტრო სოდის და კუდის მანკიერი ქმედებების გაგრძელებაზე უარს ამბობს და ახალი, ჯანსაღი სისტემის შექმნას ცდილობს. 2013-05-20წალკაში მცხოვრები ეკომიგრანტები უსახლკაროდ დარჩნენ 16 სამარშრუტო ტაქსით წალკიდან აჭარაში ეკომიგრანტები ორი დღის წინ დაბრუნდნენ.ისინი სტიქიის გამო, ხულოსა და შუახევის რაიონებიდან წალკაში, წლების წინ გადაასახლეს. ეკომიგრანტებს ის სახლები, რომლებშიც ისინი წალკაში მთავრობამ ჩაასახლა, საკუთრებაში არ ჰქონდათ გაფორმებული. მათი დიდი ნაწილის მფლობელები, წლების წინ საბერძნეთში გადასახლდნენ. თუმცა ახლა მეპატრონეები საბერძნეთიდან დაბრუნდნენ და სახლები უკან დაიბრუნეს. 2013-05-15სოხუმი ეთნიკური ქართველებისთვის აფხაზური პასპორტების გაცემას წყვეტს დეფაქტო აფხაზეთის ხელისუფლებამ რეგიონის ეთნიკური ქართველი მაცხოვრებისთვის აფხაზური პასპორტების გაცემა შეწყვიტა იმის შიშით, რომ ამ პროცესს, როგორც აფხაზეთის ზოგიერთი ოფიციალური პირი აცხადებს, შესაძლოა „აფხაზეთის ქართველიზაცია“ მოყვეს. 2013-05-08ჯერ კიდევ მყიფე დემოკრატია შარშანდელი საპარლამენტო არჩევნები, მნიშვნელოვანი წინგადადგმული ნაბიჯი იყო ქართული დემოკრატიისთვის – ქვეყნის ისტორიაში პირველად, ხელისუფლების მშვიდობიანი გადაცემა მოხდა. ექვსთვიანი მმართველობის შემდეგ, ახალი მთავრობის პირველი შეფასების დროა: აღადგენს ის დემოკრატიას და კანონის უზენაესობას, თუ უკან დაიხევს თავისი დემოკრატიული ვალდებულებებისგან? 2013-05-07საპროტესტო აქცია პირადი ცხოვრების უფლებების დარღვევის წინააღმდეგ სოციალურ ქსელ Facebook-ის მომხმარებლებმა 4 მაისს რუსთაველის გამზირზე პარლამენტის ყოფილი შენობის წინ პირადი ცხოვრების უფლებების დარღვევა გააპროტესტეს. საპროტესტო აქციის შესახებ Facebook-ში შეიქმნა ჯგუფი სახელწოდებით „აღარ გვინდა კადრები!“ 2013-05-02პარლამენტმა იუსტიციის საბჭოს რეფორმაზე პრეზიდენტის ვეტო დაძლია პარლამენტმა საერთო სასამართლოების შესახებ კანონპროექტზე, რომელიც იუსტიციის უმაღლესი საბჭოს რეფორმას განსაზღვრავს, პრეზიდენტის ვეტო 91 ხმით 26-ის წინააღმდეგ დაძლია. 2013-05-02პარლამენტმა აზარტული თამაშების შესახებ საკანონმდებლო ცვლილებები არ მიიღო „ლატარიების, აზარტული და მომგებიანი თამაშობების მოწყობის შესახებ“ საქართველოს კანონში შესატანი ცვლილების კანონპროექტმა კვორუმისთვის საჭირო 59 ხმა ვერ მოაგროვა. 46 მომხრე და 44 წინააღმდეგი - ასეთი შედეგით დასრულდა კენჭისყრა 1 მაისის საპარლამენტო სესიაზე. საკანონმდებლო ცვლილებების განსახილველად დებატები ერთ საათზე მეტ ხანს გაგრძელდა და მას მხარი საპარლამენტო უმცირესობასთან ერთად, უმრავლესობის ნაწილმაც არ დაუჭირა. 2013-05-01სახალხო დამცველმა დეპუტატთა კითხვებს უპასუხა 30 აპრილს სახალხო დამცველმა უჩა ნანუაშვილმა პარლამენტის ადამიანის უფლებათა დაცვის კომიტეტის სხდომაზე დეპუტატთა კითხვებს უპასუხა. 2013-04-30ოსურმა მხარემ ტირიფონის არხის აღდგენის საკითხი დააყენა ოსურმა მხარემ ტირიფონის არხის აღდგენის საკითხი ერგნეთში 2013 წლის 16 აპრილს ინციდენტების პრევენციისა და მათზე რეაგირების მექანიზმის ფარგლებში რიგით ოცდამეცამეტე შეხვედრაზე დააყენა. ამის შესახებ მათმა წარმომადგენელმა ხოხ გაგლოითმა ვრცლად ისაუბრა. 2013-04-26უპატრონო ძაღლების პრობლემა თბილისში ირმა მამასახლისს უკვე რამდენიმე წელია, რაც მის ეზოში მომრავლებული უპატრონო ძაღლების არსებობა აწუხებს. მისი თქმით, მისი ერთ-ერთი მეზობელი სისტემატურად კვებავს უპატრონო ძაღლებს, რაც მათ მომრავლებას უწყობს ხელს. ამავე მეზობელს როგორც ეზოში ისე სადარბაზოშივე აქვს ცხოველებისთვის მოწყობილი ბუნაგი, სადარბაზოშივე უყრის საკვებს, რის გამოც ზოგჯერ შიგნით შესვლა საშიშიც კია. პრობლემას ის წარმოადგენს, რომ ძაღლები არც აცრილები არიან. 2013-04-24უცხოელებს საქართველოში 2,5 ჰექტარზე მეტი მიწის შეძენა შესაძლოა აეკრძალოთ სპეციალისტებმა საქართველოში მიწების გასხვისებასთან დაკავშირებით სპეციალური საკანონმდებლო ინიციატივა მოამზადეს. კანონპროექტის მიხედვით, უცხოელის მიერ საქართველოში სასოფლო – სამეურნეო დანიშნულების მიწის შეძენა დაშვებელია მხოლოდ 2.5 ჰა ოდენობით, საერთო ჯამში კი, არსებული სასოფლო –სამეურნეო დანიშნულების მიწის ფონდის მხოლოდ 5% შეიძლება იყოს უცხოელთა საკუთრებაში. 2013-04-22პრეზიდენტის საიდუმლო ხარჯები პარლამენტის საპროცედურო საკითხთა კომიტეტის თავმჯდომარის, ირინა იმერლიშვილის განცხადებებს საზოგადოების მხრიდან დიდი გამოხმაურება მოყვა. 17 აპრილს გამართულ პრესკონფერენციაზე ირინა იმერლიშვილმა აღნიშნა, რომ პრეზიდენტის, მისი ოჯახის, ახლობლების, მოქმედი თუ ყოფილი თანამდებობის პირების „ფუფუნების საგნებზე“ დიდძალი თანხები სახელმწიფო დაცვის სპეციალური სამსახურის ანგარიშიდან იხარჯებოდა და ხარჯებს გრიფით „საიდუმლო“ ედო. 2013-04-17ნაციონალურ მოძრაობაში დაგეგმილი აქციის წინ უთანხმოება გაჩნდა ერთიანი ნაციონალური მოძრაობის გენერალური მდივნის და ყოფილი პრემიერ–მინისტრის ვანო მერაბიშვილის წინააღმდეგ გაკეთებულმა მამხილებელმა განცხადებამ, რომელიც ორშაბათს საღამოს სავარაუდოდ შსს–ს ყოფილი მაღალჩინოსნის დათა ახალაიას ახლად შექმნილ Facebook–ის გვერდზე გამოქვეყნდა, პრეზიდენტ სააკაშვილის ნაციონალურ მოძრაობაში შიდა დაპირისპირების ნიშნები გამოავლინა. სხვა სიახლეები აშშ გმობს 17 მაისის ჰომოფობიურ ძალადობას თბილისში 17 მაისის ძალადობასთან დაკავშირებით ოთხი პირია დაკავებული „არა ძალადობას“ - აქცია ბათუმში საქართველო "საუკეთესო ქვეყნები დედობისთვის" რეიტინგში 94-ე ადგილზეა რუსთავში დანაშაულის აღკვეთისას მოქალაქე დაიჭრა არქივი ბლოგი ქართული პოლიტიკური რეკლამის ისტორიული ექსკურსი 2005 წელს ამერიკელმა მკვლევარებმა დაადგინეს, რომ სატელევიზიო პოლიტიკურ რეკლამებს ამომრჩევლის ნების ფორმირებაზე მხოლოდ ხანმოკლე (ასე - ორკვირიანი), ზეგავლენის მოხდენა შეუძლია. ვრცლად... ვრცლად... წინასაარჩევნო სარეკლამო დაპირებები პოლიტიკური რეკლამების ხარისხი და მიზანი რედაქტორის აზრი ადამიანის უფლებათა ცენტრი მაღალჩინოსნების სასამართლო პროცესებს დააკვირდება ადამიანის უფლებათა ცენტრი იწყებს ახალი პროექტის განხორციელებას, რომლის ფარგლებშიც, ცენტრის იურისტები და ჟურნალისტები ყოფილი მაღალჩინოსნების სასამართლო პროცესებს მონიტორინგს გაუწევენ. ვრცლად... ვრცლად... საერთაშორისო ზეწოლის შედეგად სახელმწიფო აუდიტმა და აღსრულების ეროვნულმა ბიურომ რეპრესიები შეაჩერეს აგვისტოს ომი - ვინ არის დამნაშავე? გამოკითხვა თქვენი აზრით, პარლამენტის მიერ ცოტა ხნის წინ გათავისუფლებული პოლიტპატიმრები იმსახურებდნენ თუ არა განთავისუფლებას?


'ხალხის სიცოცხლის ხარჯზე ფულს აკეთებენ. უბედურება კი ის არის, რომ გაჩუმებენ და გეუბნებიან, სიმართლეს ვერ იპოვი, რაც არ უნდა იყვიროო,'-რა პრეტენზიები აქვთ მოქალაქეებს ქუთაისის ერთ-ერთი საავადმყოფოს მიმართ? 'ხალხის სიცოცხლის ხარჯზე ფულს აკეთებენ. უბედურება კი ის არის, რომ გაჩუმებენ და გეუბნებიან, სიმართლეს ვერ იპოვი, რაც არ უნდა იყვიროო,'-რა პრეტენზიები აქვთ მოქალაქეებს ქუთაისის ერთ-ერთი საავადმყოფოს მიმართ? თარიღი : 27-02-2020, 15:56 | კატეგორია: ახალი ამბები, მთავარი თემა ქუთაისში მდებარე დასავლეთ საქართველოს ინტერვენციული მედიცინის ცენტრთან დაკავშირებით, პაციენტებს პრეტენზიები აქვთ. როგორც მოქალაქეები აღნიშნავენ, კლინიკა ადამიანების სიცოცხლის გადარჩენაზე მეტად ფულის შოვნაზეა ორიენტირებული. მოქალაქეები კონკრეტულ ისტორიებს იხსენებენ და ჰოსპიტალის მედპერსონალს მეტი ყურადღებისკენ მოუწოდებენ. „საავადმყოფო კი არა, სასაკლაოა. ხალხის სიცოცხლის ხარჯზე ფულს აკეთებენ. უბედურება კი ის არის, რომ გაჩუმებენ და გეუბნებიან, სიმართლეს ვერ იპოვი, რაც არ უნდა იყვიროო. როგორც უნდათ და აწყობთ ისე აკეთებენ ყველაფერს,“-აცხადებს ერთ-ერთი მოქალაქე. „ქუთაისში ყველა ასე არაა? რომელი არაა სასაკლაო? არც არაფერი იციან და ფულს ტყუილად აწერენ ხალხს. შეიძლება სასწრაფოთი მიყვანილ ფეხმოტეხილ კაცს ღამის საათებში 104 ლარი გადაახდევინონ არაფერში? რომლისთვისაც ერთი ნემსი და ერთი აბი წამალიც ვერ გაიმეტეს, დიაგნოზი ვერ დაუსვეს, ისე წამოვიყვანე დილით. მარტო ჩეკის ამოწერა მოასწრეს და მოახერხეს. არც გადამიხდია და არც გადავიხდი, ხშირად კი რეკავენ ამაზე ტელეფონზე, მაგრამ იქით მერიდონ, რომ სათანადო ზომები არ მივიღო მაგათთვის. შერცხვეთ ბოლოს და ბოლოს, ადამიანის სიცოცხლის ხარჯზე არსებობენ, ღმერთს მივანდობ მაგათ საქციელს,"-აცხადებს კლინიკის საქმიანობით უკმაყოფილო კიდევ ერთი მოქალაქე. „ფულზე არიან მხოლოდ გამწარებულები, სათანადო ყურადღებას კი არ აქცევენ ადამიანს. ბავშვთა განყოფილება სასაკლაოა, კარდიოლოგია იდეალური,“-თვლიან მოქალაქეები. არიან ისეთებიც, რომლებიც კლინიკის მომსახურებით კმაყოფილები არიან და ამბობენ, რომ ჰოსპიტალის თანამშრომლების უმეტესობა თავისი საქმის პროფესიონალია. „მე კმაყოფილი ვარ, მათი ექიმები რომ არა, ახლა ცოცხალი არ ვიქნებოდი. ყველა ერთნაირი არაა მანდ. რომ იტყვიან ყველას ერთ ქვაბში ვერ მოხარშავო, მართალია. ერთმა რომ ლამის გამისტუმრა ამ ქვეყნიდან, მეორემ გადამარჩინა, ამიტომ ექიმის სახელი და გვარი უნდა მიუთითოთ,“-თვლის ერთ-ერთი მოქალაქე. „ნამდვილად არ ვარ უკმაყოფილო, იმიტომ რომ მანდ ვიმშობიარე და ჩემი ბავშვი მანდ გადამირჩინეს. ასე, რომ ყველა ექიმს ერთ ქვაბში ნუ ხარშავთ. ყველა საავადმყოფოში ხდება ცუდი რამ,“-აცხადებენ ქალაქეები. მოქალაქეთა პრეტენზიებთან დაკავშირებით Topnews.com.ge-ს ჰოსპიტალის პრესსამსახურში განუცხადეს, რომ კონკრეტულ შემთხვევებს გაეცნობიან და ამის შემდეგ გააკეთებენ კომენტარს მოქალაქეების ბრალდებებზე. „ნებისმიერი ბრალდება შეიძლება იყოს ობიექტურიც და სუბიექტურიც. თუ კონკრეტულ შემთხვევას არ გავეცნობით, გაგვიჭირდება კომენტარის გაკეთება. ჩავაყენებთ საქმის კურსში ჩვენი სოციალური მედიის მენეჯერსაც, შევისწავლით საკითხს და ამის შემდეგ გავაკეთებთ კომენტარს,“-აცხადებენ ჰოსპიტალის პრესსამსახურში. "იმერეთში არსებულ პოლიციის შენობებს სასაკლაოს ფუნქცია აქვს მინიჭებული" მოქალაქეთა მტკიცებით, სამართალდამცველებს, რომლებიც იმერეთის მხარის მასშტაბით ე.წ რეიდებს ატარებენ, მოქალაქეები პოლიციის შენობებში ქალაქი იმერეთში, სადაც 24-საათიან რეჟიმში მომუშავე აფთიაქი არ არსებობს ქალაქის საკრებულოს წევრები ეჭვობენ, რომ რეორგანიზაციის შედეგად მხოლოდ იმ თანამშრომლებს გაათავისუფლებენ, რომლებიც ყოფილი "ხალხი არ არიან? შვილები არ ჰყავთ? დედები არ ჰყავთ? ცხრა მიცვალებული გავას ...


შეიძინეთ Shadow Of The Tomb Raider 48.58₾ Steams-Games– დან. მაღაზიის ონლაინ მაღაზიიდან ბრენდები Eidos Montréal თქვენ შეგიძლიათ შეიძინოთ Shadow of Tomb Raider კომპიუტერის კომპიუტერიდან ჩვენგან. სალიცენზიო კლავიატურა თქვენს ფოსტაზე გაგზავნისთანავე გაგზავნით. გაყიდვების გამოცემები: სტანდარტული | Croft Edition | განმსაზღვრელი გამოცემა თამაშის შესახებ Shadow Of The Tomb Raider ცნობილი სერიალის გაგრძელება ერთდროულად იქნება ლარა კროფტის ფორმირების საბოლოო ტრილოგია. Tomb Raider- ის წინა ნაწილებმა და Rise of Tomb Rider -მა დამსახურებულად მიიღეს მაღალი ნიშნები კრიტიკოსების მხრიდან და მომხმარებლების ქება-დიდება. ტრილოგიის დასრულება დაპირება იქნება არანაკლებ საინტერესო. სცენა, როგორც ჩანს, სამხრეთ ამერიკაა, რაც იმას ნიშნავს, რომ ჩვენ ნამდვილად შევხვდებით მაიას რიტუალებს და მივიტანთ მათ ცნობილ პირამიდებს. გაეცანით ლარა კროფტის, ლეგენდარული საფლავების გამტაცებლის ფორმირების საბედისწერო ისტორიას. ვიდეო თამაშში Shadow of the Tomb Raider– ს, ლარას უნდა მოხვდეს მომაკვდინებელი ჯუნგლები და საშინელი სამარხები და გადაურჩეს მის ბნელ საათს. გადაარჩენს მსოფლიოს მაიას მიერ პროგნოზირებულ აპოკალიპსიდან, ის გაივლის ბევრ ტესტს და შეასრულებს თავის მისიას, გახდება ნამდვილი საფლავი მკვლელი. ისწავლეთ დედამიწის ყველაზე საშიში ადგილზე გადარჩენა: გადარჩეთ დაუნდობელ ჯუნგლებში და დაიპყროთ ისინი. დაათვალიერეთ წყალქვეშა გადასასვლელები მათი ყველა ნაკადი და გრაგნილი გვირაბებით. გახდი ჯუნგლების ნაწილი: როდესაც ბევრი მტერი არსებობს და ისინი უფრო ძლიერი აღმოჩნდებიან, მხოლოდ ერთი გამოსავალი არსებობს - მათზე უფრო ჭკვიანები გახდნენ. ლარა ჯუნგლებიდან სწავლობს. ისწავლის შეტევას, როდესაც არავის მოელოდება, ქრება იაგუარის მსგავსი სქელი ფენისგან, შენიღბვას საკუთარი ხელით ჭუჭყის დახმარებით, აშინებს მტრებს და გაანადგურებს აურზაურს. ჩავიდეთ ბნელ და საშინელ სამარხებში: თქვენ არ გინახავთ ასეთი საშინელი სამარხები. საჭიროა მათ მიაღწიოთ მნიშვნელოვან უნარს და სასიკვდილო ხაფანგები გელოდებათ შიგნით. გაეცანით ისტორიას: იპოვნეთ საიდუმლო ქალაქი და დაათვალიერეთ ყველაზე დიდი ცენტრალური ადგილი Tomb Raider სერიებში. რატომ ვიყიდოთ Shadow Of The Tomb Raider აუცილებელია ჩვენს მაღაზიაში? თეგები: Shadow Of The Tomb Raider